Masalah Dengan Perjuangan LGBT Di Negara Barat

Pada 18 Disember 2018, Amerika tular berkenaan isu seorang
kanak-kanak berusia 11 tahun yang mengaku identitinya sebagai “queer” dan
menari di sebuah kelab malam gay, mencetuskan pencanggahan pendapat di dalam
negara tersebut.

Kanak-kanak tersebut yang dikenali sebagai Desmond Is
Amazing mencetuskan kemarahan bukan sahaja dari kalangan konservatif, bahkan
golongan liberal yang merasakan ini perkara yang melampau.

“Kanak-kanak hetero yang masuk kelab malam heteroseksual
dianggap salah kerana bawah umur, jadi kenapa Desmond yang jelas bawah umur,
bukan sahaja masuk kelab malam, bahkan menari tidak menjadi masalah?”

Begitulah persoalan yang dilontarkan berkenaan isu ini.

Baru-baru ini, Desmond Is Amazing berada di perhimpunan Gay
Pride, disambut meriah bukan sahaja para selebriti, tetapi juga diangkat oleh
media-media pro-liberal seperti CNN, CNBC dan banyak lagi media lain.

Persoalannya, kenapa Desmond yang jelas masih di bawah umur
dibenarkan menari di kelab malam dan ke perhimpunan Gay Pride, dianggap baik
oleh pihak media ini, sedangkan ia jelas ini adalah satu eksploitasi
kanak-kanak?

Camille Paglia, seorang professor dari University of the
Arts, Philadelphia, merupakan seorang pengkritik budaya kontemporari, melihat
LGBT ini sebagai permulaan keruntuhan ketamadunan Barat, sama seperti beberapa
tamadun yang lain seperti Tamadun Babylon, Indus dan Rome.

Menurut Paglia, “trend klinik pembedahan jantina yang makin
berleluasa serta menukar jantina anak yang semakin berleluasa” di negara Barat
seperti Amerika Syarikat, United Kingdom, Perancis dan sebagainya, telah
menular dan ia memberi kesan buruk ke atas psikologi kanak-kanak tersebut.

Paglia menganggap trend ini sebagai penderaan kanak-kanak
kerana pemaksaan penerapan ideologi terhadap kanak-kanak tersebut.

Beliau menganggap bahawa trend terbaru ini sebagai tanda
“sebuah masyarakat yang tidak lagi percaya dengan ketamadunan sendiri” dan
simptom ini telahpun berlaku dalam kejatuhan tamadun sebelum ini.

Kebimbangan Paglia juga disambut oleh seorang lagi tokoh
pemikir, Jordan Peterson yang merupakan seorang pensyarah di University of
Toronto, Kanada.

Menurut Peterson, kecenderungan manusia yang melanggar
fitrah (biologi) dan hanya mahu meletakkan perasaan semata-mata, hanya akan
mengakibatkan keruntuhan moral disamping mengakibatkan kadar populasi menurun
dan mengakibatkan keruntuhan tamadun.

Dan apabila ditanya oleh aktivis LGBT berkenaan beberapa
bukti spesis lain yang wujud perilaku homoseksualiti di dalam alam semulajadi,
Peterson hanya membalas, “haiwan tidak membina tamadun seperti manusia.”

Peterson juga merasa pelik dengan akronim LGBT yang semakin
panjang, yang pada mulanya LGBT, kemudiannya menjadi LGBTQIA, dan kini ada
beberapa golongan yang mahu menjadikan pedopilia dan zoopilia sebagai pilihan
seks hidup.

“Kalau menjadi gay atau lesbian tidak salah, kenapa menjadi
pedopilia dan zoopilia jadi salah? Dan apabila melihat akronim ini semakin
panjang dan melarat, maka ini buktinya semua perkara hanya melibatkan perasaan
dan bukannya kehendak biologi.”

Professor Roberto De Mattei, salah seorang ketua penyelidik
Badan Penyelidik Nasional di Itali mendakwa Empayar Rom jatuh kerana selepas
Perang Punik dengan Empayar Carthage di Afrika, penghambaan seks homoseksual
berleluasa daripada tawanan perang dari bekas tentera Carthage yang
mengakibatkan merebaknya penyakit kelamin dari kalangan tentera Rom.

Dengan penyakit kelamin ini, Rom mula diserang oleh puak
lain seperti Visigoth yang menakluk sebahagian besar Sepanyol, dan Atilla The
Hun yang mengakibatkan kejatuhan empayar tersebut.

Tetapi walaupun dengan kaji selidik yang teliti daripada
ketiga-tiga professor ini, golongan liberal terutamanya yang memperjuangkan hak
LGBT ini menolak pandangan professor ini dengan menggelar mereka sebagai
“bigots”, “sexist” dan “homophobia” kerana pada mereka, perasaan mereka
mengatasi segala-galanya termasuk fakta.

RUJUKAN:

Fall of Roman Empire caused by ‘contagion of homosexuality’. https://www.telegraph.co.uk/news/worldnews/europe/italy/8438210/Fall-of-Roman-Empire-caused-by-contagion-of-homosexuality.html

Jordan Peterson on Gay Marriage and Gay Parents. https://youtu.be/dNDSektTxnI

Lesson from History: Transgender Mania is Sign of Cultural Collapse – Camille Paglia. https://www.youtube.com/watch?v=I8BRdwgPChQ


Pengkaji Jumpa Batu Bersurat Yang Menyumpah Bani Israil

Apabila bercakap pasal Bani Israil, mesti macam-macam orang bayang. Pelbagai gambaran ditaburkan – tetapi setiap satu berkongsi satu persamaan: umat para rasul yang kerap beramal syirik. Pada dasarnya, Judaisme sendiri melarang amalan ini. Tetapi itulah – hasutan pro-syirik senantiasa kuat.

Dan berkali-kali Bani Israil mengamalkan syirik seperti penyembahan lembu dan pendewian Asherah sebagai isteri Tuhan (Viegas, 2011).

Dunia arkeologi sudah banyak membuktikan kewujudan Bani Israil. Dulu bangsa ini wujud sebagai “lagenda agama” semata-mata.

Tetapi penemuan-penemuan yang dibuat di Israel dan Palestin sudah membuka mata sains. Dan tiga tahun lalu, saintis menemui sebuah batu bersurat yang mendedahkan pasal kebudayaan Bani Israil.

Penemuan ini dibuat Pertubuhan Penyelidikan Bibel (ABR) yang berpusat di Amerika Syarikat. Salah seorang pakar arkeologi dihantar ABR adalah Scott Stripling yang menggali Gunung Ebal tidak jauh daripada kota Nablus.

Pentarikhan Yang Ditentang

Saiz batu bersurat ini sangat kecil iaitu dalam lingkungan 2.5 sentimeter panjang dan leber. Boleh kata sebesar kepingan setem. Setelah tiga tahun mengkaji, pihak ABR sebulat suara tentang usia batu bersurat ini… iaitu 3,200 tahun. Namun sarjana-sarjana arkeologi lain mengambil langkah tunggu dan lihat terlebih dahulu kerana dapatan mereka masih belum diterbit dalam mana-mana jurnal.

Menurut para sarjana ini, angka usia ini mungkin salah atas faktor tertentu (Metcalfe, 2022). Tetapi kalau betul, batu bersurat ini menghubungkan zaman moden dengan zaman Bani Israil yang silam. Ini adalah kerana permukaan batu bersurat tersebut mempunyai amaran pada Bani Israil: “laknat Tuhan pada sesiapa yang enggan mematuhi perjanjian.”

Untuk pengetahuan semua, perjanjian ini adalah mengenai persetujuan antara Tuhan bersama Bani Israil. Kejayaan dunia dan akhirat terjamin jika mereka ikut perintah dengan setia. Ramai yang berjaya seperti Yusya bin Nun misalnya. Tetapi ramai juga yang gagal… sama seperti umat Islam hari ini.

Punca Penemuan

Penggalian arkeologi sebenarnya mempunyai disiplin tersendiri. Mereka tidak sewenang-wenangnya pergi gali ikut suka hati seolah-olah akan jumpa apa-apa. Mesti kena ada pengetahuan asas yang berpandukan teori kukuh. Kalau ingin menggali di Tapak A, kena tahu dulu Tapak A ada apa.

Pasukan Stripling menggali di Gunung Ebal kerana berpegang pada teori bahawa di sinilah terletaknya mazbah Yusya. Mazbah ini digunakan untuk menyembelih haiwan ternakan dengan nama Tuhan. Dengan Yusya pula merupakan pewaris Nabi Musa (as), kira besar jugalah kepentingannya.

Setelah puas menggali, jumpa pula “setem” laknat. Jadi mereka semakin yakin dengan teori Gunung Ebal. Bercakap pula pasal Nabi Yusya, tentu sekali kita kena buka sejarah baginda. Selepas keluar daripada cengkaman Firaun, semua suku Bani Israil dilaknat (peristiwa Samiri).

Laknat Tuhan bukan setakat teguran tegas. Tuhan melarang mereka jejak masuk Tanah Suci selama 40 tahun. Maka selama empat dekad inilah mereka ke sana sini bagaikan bangsa tiada tanah air… sampailah kuasa kepimpinan turun ke tangan Yusya. Amatlah berdosa jika sesiapa mempertikai ketaatan Yusya pada jalan Tuhan. Baginda sangat setia pada Nabi Musa (as).

Apabila tempoh laknat ini tamat, Yusya memimpin Bani Israil kembali ke Tanah Suci. Dan Gunung Ebal adalah salah satu lokasi persinggahan (atau lokasi dilalui) Bani Israil.

RUJUKAN:

Metcalfe, T. (2022, Mac 31). Ancient ‘curse tablet’ may show earliest Hebrew name of God. Live science.

Viegas, J. (2011, Mac 18). God’s Wife Edited Out of the Bible – Almost. NBC News.


Lelaki Australia Dihalang Tinggalkan Israel Selama 8,000 Tahun!

Seorang warga Australia yang menetap di Israel diberitahu tidak boleh meninggalkan negara itu selama 8,000 tahun. Ini selepas Noam Huppert, 44, diberitahu dia berhutang wang saraan anak berjumlah £1.8 juta (RM10.17 juta) sejak 2013. Akibatnya, Huppert diberi surat melarangnya ke luar negara sehingga 31 Disember 9999!

Mengikut surat arahan mahkamah, dia diarah membayar wang sebanyak 5,000 shekel sebulan untuk kedua-dua anaknya sehingga mereka berusia 18 tahun. Tidak diketahui sama ada Huppert telah membawa pembayaran atau tidak. Atau keperluan sama ada dia perlu membayar keseluruhan wang yang dinyatakan agar perintah tersebut ditarik balik.

Bekas isteri Huppert yang berdarah Israel berpindah ke negara itu semasa anak-anak mereka berusia tiga dan lima tahun. Huppert kemudiannya mengikut mereka setahun kemudian. Selepas perintah tersebut dikeluarkan pada 2013, dia tidak dapat ke luar negara untuk semua jenis urusan termasuk urusan kerja.

Semasa ditemubual agensi berita Australia news.com.au, Huppert merasakan ini sebagai satu ketidakadilan terhadap dirinya. Dia percaya dia merupakan sebahagian daripada ramai warga asing yang ditindas sistem keadilan rejim hanya kerana berkahwin dengan wanita Israel. Huppert berharap dengan bercakap tentang pengalaman buruknya itu, ia mendorong lebih ramai orang untuk tampil dan berkongsi kisah mereka.

Undang-undang keluarga Israel dikritik keras ramai pihak kerana bersikap mendiskriminasi golongan wanita. Pada 2018, kementerian kewangan rejim mendapati 43% lelaki yang bercerai enggan membayar wang saraan anak-anak mereka kepada bekas isteri atau ibu tunggal.

Ini disebabkan mereka tidak dapat berbuat demikian kerana berdepan masalah pemotongan gaji. Bagaimanapun, pada 2017, mahkamah agung Israel menetapkan golongan bapa tidak seharusnya bertanggungjawab sepenuhnya untuk alimoni – lebih-lebih lagi sekiranya bekas isteri mempunyai pendapatan melebihi mereka.

Situasi individu seperti Huppert mendorong Jabatan Negara Amerika Syarikat mengeluarkan amaran kepada warganya agar tidak melawat negara itu sekiranya mereka mempunyai isu tertunggak membabitkan undang-undang negara itu. Jabatan Negara turut mengingatkan pihak rejim akan menuntut individu yang dinyatakan agar melunaskan semua isu mereka di Israel walaupun terpaksa menghalang mereka ke luar negara.

RUJUKAN

McKernan, B. (2021, 28 Disember). Australian man ‘cannot leave Israel for 8,000 years’ over unpaid child support. The Guardian.


Benarkah Konservatif Itu Fahaman Fasis?

Aku nampak ada percubaan untuk mengaitkan golongan “konservatif” di Malaysia dengan “neo-Nazi” “far-right”, gara-gara kejadian serangan seorang neo-Nazi ke atas imigran Muslim di New Zealand.

Definisi “konservatif” di Malaysia bagi aku ialah mereka yang mempertahankan kedudukan Melayu/Bumiputera, Islam, dan raja berperlembagaan. Rasanya definisi ini juga dipakai oleh mereka yang buat sifir “konservatif = right-wing = rasis = far right = fasis/Nazi”.

Ini sama seperti melabel PM New Zealand, Jacinta Ardern sebagai seorang komunis kerana beliau berasal dari Parti Buruh yang “centre-left”. Ye lah, kalau “right-wing” secara automatik jadi fasis, kenapa “centre-left” bukan komunis?

Hakikatnya, tak semua “left” itu komunis, dan tak semua “right” itu fasis.

Semasa pilihanraya Turki tahun lepas, presiden Turki, Erdogan seorang “centre-right”, bergabung dengan MHP yang merupakan “nationalist right” untuk menewaskan Saadet Partisi yang merupakan “Islamist right”. So, tak semua “right” itu sama dan agenda mereka pun berbeza-beza.

“Far-left” sentiasa merujuk kepada komunis dan anarkis pelampau manakala “far-right” merujuk kepada fasis dan ultra-nasionalis pelampau. Persamaan kedua-dua puak ini ialah mereka cenderung kepada penggunaan keganasan untuk membina masyarakat ideal mereka: far-left nak masyarakat sama rata tanpa kelas, far-right nak masyarakat yang ada hierarki dan mengagungkan kaum kulit putih (“white supremacy”).

Australia memang tanah subur kepada fahaman politik “far-right”. Sehingga tahun 1973, Australia masih mengamalkan “White Australia Policy”. Jadi kita tak perlu hairan kenapa boleh wujud manusia seperti Brenton Tarrant dan Fraser Anning.

Tapi nak kata fahaman konservatif itu sebagai “far-right” memang problematik.

Pertama, konservatisme secara umum bukan berasaskan kepercayaan “racial superiority” seperti fahaman “white supremacy”. Dalam konteks Malaysia, konservatif yang bertunjangkan nasionalisme Melayu juga bukan ideologi rasis.

Definisi Melayu kat Malaysia itu sendiri luas, merangkumi Jawa, Bugis, Minangkabau malah termasuk Jawi Peranakan. Ada yang kacuk Arab, kacuk India, kacuk Cina, kacuk Afghanistan. Definisi bumiputera lagilah luas, bukan saja termasuk peribumi Sarawak dan Sabah malah merangkumi Siam dan Cham. Jadi rasis apanya?

Dasar pro-bumiputera lebih kepada “affirmative action” untuk memperbetulkan kesilapan yang berpunca daripada sejarah penjajahan. Kat New Zealand pun ada undang-undang khas untuk memelihara kedudukan kaum Maori dan bahasa Maori diiktiraf sebagai bahasa rasmi. Jadi amat dangkal untuk mengatakan perlindungan peribumi sebagai rasisme.

Definisi bumiputera boleh diperhalusi untuk jadi lebih inklusif, tapi tak perlulah nak menyamakan dasar bumiputera dengan rasis apatah lagi fasis.

Kedua, perkara-perkara yang konservatif pertahankan, dari kedudukan Melayu/Bumiputera, Bahasa Melayu, agama Islam hingga ke raja-raja, semua termaktub dalam perlembagaan. Jarang ada orang menggelarkan golongan yang mempertahankan perlembagaan sebagai kiri atau kanan. Gelaran yang betul ialah “constitutionalist” tak pun “centrist”.

Kalau fahaman lebih ke kanan (nasionalis, monarkis), kita panggil “centre-right’; kalau fahaman lebih ke kiri (sosialis, liberal), kita panggil “centre-left”.

Ambil contoh Erdogan. Beliau menggelar diri sebagai “conservative democrat” (Bahasa Turki: muhafazakâr demokrat) kerana walaupun beliau nak hidupkan syiar Islam, tapi masa yang sama beliau pertahankan Perlembagaan Turki yang menjunjung sekularisme dan demokrasi. Jadi label yang betul kepada beliau ialah “centre-right”, kurang sedikit “right” berbanding Saadet Partisi yang menentang sekularisme.

Berbangga dengan sejarah bangsa tidak semestinya “far-right”. Mengkritik kemasukan imigran pun tak semestinya “far-right”. Semua benda perlu dinilai dengan adil mengikut konteks masing-masing.

Kita kena ingat, spektrum kiri-kanan atau “left-right spectrum” dalam kajian politik lahir daripada pengalaman sejarah politik Eropah. Tak semua negara boleh pakai spektrum yang sama, kerana tak semua negara melalui “trajectory” sejarah yang sama.

Bukan nak kata fahaman “far-right” langsung tak wujud di Malaysia, tapi mereka masih merupakan “fringe group” di pinggiran. Tapi sekiranya “conservative mainstream” ini semakin diasak, maka kemungkinan untuk mereka ditolak ke “far-right” akan jadi tinggi.


Al-Quran Mushaf Tawafuq: Mukjizat Untuk Mata dan Iman Anda

Bismillahi al-Rahman al-Rahim,

Kita di Nusantara khususnya di Malaysia telah lama menggunakan mushaf Al-Quran Al-Karim berdasarkan format Rasm al-Ustmani seperti yang ada di masjid-masjid, surau-surau, rumah masing-masing sehingga dalam aplikasi telefon pintar juga. Penggunaan mushaf Al-Quran Al-Karim juga telah digunakan secara meluas di negara-negara lain. Kalau kita masih ingat, dahulu atuk nenek kita membaca Al-Quran menggunakan mushaf Al-Quran Al-Majid di mana tulisan dan huruf-hurufnya agak tebal dan sistem tanda baca tajwid pun berbeza dengan mushaf yang kita biasa lihat. Walaubagaimanapun, segelintir generasi pembaca mushaf Al-Quran Al-Majid mendapati bahawa sukar untuk membaca mushaf Rasm al-Ustmani dan begitu juga sebaliknya. Jadi apa pula Al-Quran Mushaf Tawafuq?

Sebelum kita berkenalan dengan Al-Quran Mushaf Tawafuq, mari kita telusuri sejarah penulisan Al-Quran Mushaf Tawafuq ini dahulu.

Sejarah Penulisan Mushaf Al-Quran Tawafuq

Masih ingat lagi artikel saya berkaitan Badiuzzaman Said Nursi? Sekiranya tidak pernah membacanya, mungkin boleh luangkan masa seketika untuk membacanya sama ada sebelum atau selepas membaca artikel ini.

Semasa Badiuzzaman Said Nursi menjadi tetamu kepada Datuk Bandar Van, al-Marhum Tahir Pasha di rumah tumpangannya, suatu berita yang dibaca beliau dalam akhbar telah menjadi titik perubahan dalam hidup beliau. Akhbar tersebut menceritakan bahawasanya sebuah ucapan Menteri Penjajahan England iaitu Gladston telah berucap sambil memegang Al-Quran, ‘’Selagi Al-Quran ini masih ada di tangan umat Islam, kita tidak akan mampu untuk menguasai mereka! Apa yang perlu kita lakukan ialah merampas Al-Quran ini daripada tangan mereka. Atau kita perlu menjauhkan umat Islam daripada Al-Quran’’.

Berita ini telah memberi kesan yang mendalam kepada diri beliau. Maka beliau bersumpah, ‘’Aku akan membuktikan dan memperlihatkan bahawa Al-Quran ialah mentari maknawi yang tidak akan padam dan tidak akan dapat dipadamkan’’. Maka dari sumpah Badiuzzaman Said Nursi ini, maka lahirlah dua hasil yang menakjubkan. Pertama ialah magnum opus beliau iaitu Risale-I Nur (Risalah An-Nur) dan keduanya ialah Mushaf Al-Quran Tawafuq.

Badiuzzaman Said Nursi telah memberikan sebanyak 3 juzuk daripada Al-Quran kepada 10 orang anak murid beliau untuk ditulis semula. Mereka semua berasal dari latar belakang yang berbeza-beza. Ada yang pakar Bahasa Arab, ada yang mahir seni kaligrafi dan pelbagai lagi. Badiuzzaman Said Nursi menyarankan mereka untuk menjadikan mushaf Al-Quran yang telah ditulis oleh Hafiz Osman (1642-1698M) sebagai rujukan format penulisan.

Mushaf yang ditulis oleh Hafiz Osman menggunakan format –

1. Pada setiap halaman dimulakan dengan ayat yang sempurna dan diakhiri dengan ayat yang sempurna. Tiada ayat yang terpisah pada satu halaman dan bersambung pada halaman seterusnya.

2. Satu halaman mengandungi 15 baris ayat.

Selain itu, Badiuzzaman Said Nursi juga berpesan kepada mereka supaya mengikhlaskan hati, tidak memasukkan kehendak dan kemahuan mereka serta tidak menggunakan kemahiran mereka dalam penulisan mushaf Al-Quran Tawafuq ini. Hairankan? Kenapa dilarang menggunakan kemahiran dan kepakaran yang ada sekiranya ia membantu dalam penulisan Al-Quran.

Mereka yang diberi amanah untuk menulis semula ialah;

1. Ahmad Husrev Altınbaşak – murid Badiuzzaman yang paling rapat.

2. Hafiz Ali

3. Hoca Khalid

4. Muallim Galip

5. Hoca Sabri

6. Hafiz Zuhdu

7. Ra’fat

8. Hafiz Mustafa

9. Tigli Hakki

10. Shamli Hafiz Tevfik

Setelah mereka selesai menulis 3 juzu’ Al-Quran yang telah ditugaskan, mereka membawanya kepada Badiuzzaman Said Nursi. Kemudian Badiuzzaman menerangkan natijah penulisan mereka setelah disemak kesemuanya. Akhirnya beliau mengatakan bahawa tawafuq (keselarian) telah terzahir pada penulisan Ahmad Husrev Altınbaşak (baca – Ahmad Husrau Altenbasyak)

Maka, bermula dari saat itu, Ahmad Husrev menulis kesemua isi Al-Quran sehingga lengkap pada kali yang pertama. Setelah itu, beliau menulis semula Al-Quran buat kali yang seterusnya sebanyak 8 kali yang memakan masa selama puluhan tahun sehingga keselarian yang terzahir itu tersusun dengan lebih rapi.

Jawapan kepada kenapa dilarang menggunakan kemahiran dan skil tersendiri dalam penulisan Al-Quran Mushaf Tawafuq adalah kerana Al-Quran itu Kalam Allah. Manusia tidak layak campur tangan pada sesuatu yang bersifat mukjizat. Mukjizat tidak akan lahir dan terzahir sekiranya ia datang dari manusia. Apa yang layak untuk campur tangan dalam kemukjizatan penulisan Al-Quran Mushaf Tawafuq ini hanyalah keikhlasan semata-mata kerana Allah. Maka siapa yang ikhlas, terzahirlah penulisan penuh mukjizat ini pada tangannya.

Ahmad Husrev hanyalah insan biasa, tiada kemahiran Bahasa Arab, tiada kemahiran seni khat dan apa yang beliau ada hanyalah tulisan yang kemas dan keikhlasan semata-mata kerana Allah. Oleh kerana itu beliau berbeza dengan penulis-penulis lain.

Sisi Kemukjizatan Keselarian Mushaf Al-Quran Tawafuq

Sesungguhnya, tawafuq keselarian itu telahpun ada dalam Al-Quran. Ia dizahirkan melalui penulisan Ahmad Husrev Altınbaşak supaya ianya menjadi dalil ketuhanan bagi mereka yang sudah tidak lagi percaya pada kewujudan tuhan di mana akal mereka ini telah berpindah ke mata mereka. Maka seterusnya akan diterangkan sebahagian daripada keselarian yang ada pada mushaf ini.

1. Keselarian Lafaz Jalalah – Allah

Kalimah Allah berulang sebanyak 2806, dan setiap kali pengulangan ini, ia selari di dalam mushaf ini. Samaada ia datang dengan kedudukan yang sama pada halaman yang sama atau yang sebelahnya ataupun kalimah Allah bertemu kedudukannya dengan kalimah Allah di halaman yang bertentangan. Kalimah Allah dan Rabb ditulis menggunakan dakwat berwarna merah bagi membezakannya dengan kalimah-kalimah lain.

2. Keselarian Perkataan Pada Makna atau Kata Dasar Perkataan

Sesungguhnya banyak kalimah yang pada asalnya merupakan kalimah yang sama atau membawa makna yang sama atau hampir sama. Ini merupakan keselarian yang sangat indah untuk difahami dan diterokai. Dan warna kalimah bagi keselarian ini ialah warna bunga ros iaitu merah jambu.

Sebagai contoh, keselarian yang terdapat pada halaman ke-3 mushaf pada kalimah قلوهُم pada baris ke-2 dan ke-6 adalah selari kerana ianya membawa makna yang sama.

Dan pada halaman ke-10 kalimahتتقون yang yang berada pada baris ke-5 selari dengan kalimah للمتقين yang berada pada baris ke-9 kerana asalnya dari kalimah yang sama.

Dan kembali kepada halaman ke-2 mushaf, pada kalimah بمؤمنين، امِنوا، امَنوا berada selari antara satu sama lain kerana ianya membawa makna yang sama yakni iman.

Dan contoh yang sama seperti itu juga pada halaman ke-14 bagi kalimah الكافرون،يكفُروا، يكفرون ، بكفرهم ianya mempunyai usul dan makna yang sama iaitu kufur.

3. Keselarian Huruf Alif Dalam Surah Al-Fatihah

Sesungguhnya 6 huruf alif dalam surah Al-Fatihah dalam Al-Quran yang merupakan kitab suci seolah-olah menunjukkan kepada 6 rukun iman.

4. Pendustaan Firaun كذبة الفرعون

Pada halaman 583 ayat ke-24, kalimah ربكم (rabbukum – tuhan kamu) tidak dikira sebagai لفظ الجلالة (Lafaz Pengagungan – Allah) dan kalimah ربكم tersebut tidak selari dengan kalimah ربكم yang lain pada halaman yang sama. Ini kerana kalimah ربكم itu terbit dari ucapan firaun – فقال أنا ربكم الأعلى (maka telah berkata Firaun: Aku tuhan kamu semua yang tinggi). Kalimah tersebut itu juga selari dengan kalimah فكذب (maka dia telah berdusta).

5. Kalimah Rabb dan Allah

Lafaz Pengagungan Allah yang tedapat pada halaman 83 dan 84 ialah selari secara bertentangan halaman.

Begitu juga pada halaman 464 dan pada baris yang ke-9 halaman tersebut, terdapat dua lafaz kalimah Allah dan jika dipandang sekali pandang ianya adalah yang pertama yang tidak selari dalam halaman yang sama. Tetapi jika diteliti kembali lafaz Allah yang pertama tawafuq secara berhadapan dengan lafaz Allah di halaman 463 baris ke-9 juga. Dan lafaz Allah yang kedua tawafuq secara bertentangan dengan lafaz Allah dihalaman 464.

6. Ashabul Kahfi

Kisah Ashabul Kahfi diceritakan bermula pada halaman 294 surah Al-Kahfi di mana para pemuda yang khuatir akan terjejas keimanan mereka lari ke gua dari kezaliman raja yang kufur. Mereka telah ditidurkan selama 300 tahun. Kemudian dibangkitkan semula seraya bertanya salah seorang dari mereka – قال قائل منهم كم لبثتم (salah seorang daripada mereka bertanya: “Berapa lama kamu tidur?”). Soalan itu selari dengan jawapannya pada baris ke-11 – قالوا ربكم أعلم بما لبثتم (sebahagian dari mereka berkata: “Tuhan kamu lebih mengetahui tentang lamanya kamu tidur”). Pada baris yang sama pada halaman bertentangan, jawapan kepada persoalan mereka telah dijawab dengan lebih tepat iaitu – ولبثوا في كهفهم ثلث مائة سنين وازدادوا تسعا (Dan mereka telah tinggal tidur dalam gua mereka tiga ratus tahun (dengan kiraan ahli kitab) dan sembilan dengan kiraan kamu).

Dan contoh lain pada Surah Al-Kahfi pada baris ke-7 halaman 296 pada kalimah كلبهم (anjing mereka). Terzahir keselariannya dengan kalimah قطمير (Qithmir) pada halaman 436, baris ke-7 pada halaman dan kedudukannya yang berlawanan dengan kalimah كلبهم. Qithmir ialah nama anjing pemuda-pemuda itu seperti yang terdapat dalam beberapa riwayat.

7. Ingatan nama Allah

Pada halaman 423 baris ketiga dari bawah terdapat ayat – يأيها الذين ءامنوا اذكروا الله ذكرا كثيرا (Wahai orang-orang yang beriman, (untuk bersyukur kepada Allah) ingatlah serta sebutlah nama Allah dengan ingatan serta sebutan yang sebanyak-banyaknya). Apa yang ajaibnya ialah kalimah Allah yang terbanyak disebut berada pada halaman yang sama! Sebutlah MasyaaAllah!

Kalimah Allah pada halaman sebelumnya juga bertentangan dengan ذكرا كثيرا (dengan ingatan serta sebutan yang sebanyak-banyaknya) menunjukkan betapa pentingnya kita sebagai hamba Allah untuk sentiasa mengingati-Nya.


Hindutva: Arus Fasis Yang Menguasai India

Kepimpinan Manmohan Singh bermula dengan pembentangan bervisi tinggi. Macam-macam diceritanya, seperti pembaharuan ekonomi ke arah perindustrian pesat dengan menggunakan rizab cukai. Infrastruktur perlu dibangunkan untuk menghubungkan India.

Tetapi pejam celik, 10 tahun berlalu dan visi ini tidak menjadi (Livemint, 2014). Walaupun kadar pertumbuhan India pernah sentuh 9 peratus dibawahnya, taburan ekonomi pula menjadi masalah.

Dengan erti kata lain, harta tidak sampai ke lapisan paling bawah. Bergelumangan pula dengan tuduhan korupsi, kes 2G dan skandal arang batu, kerajaan Manmohan pun hilang populariti. Dan partinya tewas dalam pilihan raya 2014 pada tangan Narendra Modi.

Modi mempunyai bagasi tersendiri. Nama beliau sedikit tercalar akibat rusuhan yang berlaku di Gujarat pada tahun 2002. Rusuhan ini gagal dibendung kepimpinan Gujarat (dibawah Modi ketika itu), sampai banyak berita palsu diuar-uarkan media tempatan yang mendakwa lelaki Islam menculik dan merogol gadis Hindu beramai-ramai (Hibbard, 2010).

Tiada apa lebih merbahaya berbanding berita palsu, tambah jika ada perkelahian dua agama sebegini kerana maruah wanita boleh ditunggang pihak berkepentingan.

Jadi apabila Modi naik, sentimen sama masih berkumandangan dengan ideologi Hindutva menjadi fokus utama. Modi tidak mengasaskan ideologi ini, kerana sudah disebut sejak tahun 1923 lagi (Kulkarni, 2019).

Pada zaman penjajahan British dulu, memang banyak ideologi berhaluan kanan. Hindutva kekal relevan hingga hari ini, dijulang parti Modi iaitu BJP. Dan seperti sedia maklum, apa-apa ideologi haluan kanan akan dituduh fasis oleh pihak kiri (Gonsalves, 2011).

Ada sebab kenapa pihak liberal berpendapat Hindutva membawa panji fasisme. Pertama sekali, ia diasaskan pada tahun 1923.

Bermakna ada 20 tahun sekurang-kurangnya untuk menjadi subur di India, sebelum kebangkitan arus fasisme di Eropah. Apabila Dunia Eropah mula tenggelam dalam arus ini, barulah orang ramai mula mengambil peduli tentang Hindutva.

Jadi dari awal lagi, Hindutva sudah disekutukan dengan fasisme akibat perkongsian fikrah dan fitrah (Leidig, 2020).

Katanya Hindutva menggalakkan sebuah agenda penarafan dalam kalangan masyarakat sosial. Agenda ini mempunyai pendekatan tersendiri melalui program yang dikatakan demi penyatuan masyarakat. Tetapi dalam masa mengusahakan penyatuan, Hindutva menyusun masyarakat semula dengan cara penyisihan darjat.

Kerana Hindutva sedang menubuhkan sebuah majoriti berstruktur… tetapi dibawah panji masyarakat Hindu. Dan ada cabang Hindutva turut menyisihkan golongan wanita, dengan ideologi maskulinisme yang sangat tepu (Shekhar, 2020).

Ada sebab kenapa Hindutva mampu bertahan lama, sedangkan Nazisme mati selepas perginya seorang ketua. Rahsianya adalah pada peletakan ideologi itu sendiri. Nazisme terlalu fokus pada seorang ketua. Hindutva pula memfokus pada pengikut. Di sini Hindutva berbeza dengan Nazisme.

Kerana Hindutva meletakkan negara dan bangsa sebagai faktor kedua. Yang penting bagi Hindutva adalah masyarakat. Tidak kira bangsa Tamil atau Punjab, asalkan beragama Hindu.

Pendekatan ini merelevankan Hindutva yang disokong dalam kalangan masyarakat majoriti. Mereka menjulang Punjab dan Tamil dengan semangat penyatuan… tetapi Punjab dan Tamil yang sama boleh diketepikan kalau mengikuti agama selain Hinduisme.

Memandangkan populasi India mempunyai majoriti Hinduisme sebanyak 80 peratus, ideologi Hindutva teramat subur di sana. Dan satu-satunya cara untuk menandinginya adalah melalui persepsi politik.

Walau bagaimanapun, dengan kem lama Manmohan bergelumangan dengan kontroversi, bukan mudah untuk patahkan semarak api Hindutva. Silap haribulan, parti lawan pun ikut Hindutva untuk menjatuhkan Modi.

RUJUKAN:

Gonsalves, C. (2011). Kaliyug: The Decline of Human Rights Law in the Period of Globalisation. Socio Legal Information. Halaman 272.

Hibbard, S. (2010). Religious Politics and Secular States: Egypt, India, and the United States. Johns Hopkins University Press. Halaman 171.

Kulkarni, P. (2019, Mei 28). How did Savarkar, a staunch supporter of British colonialism, come to be known as ‘veer’? The Wire.

Leidig, E. (2020, Mei 26). Hindutva as a variant of right-wing extremism. Patterns of Prejudice. 54 (3): 215-237.

Shekhar, R. (2020, Januari 14). How the Hindu man’s crisis of masculinity fuels Hindutva. News Laundry.


Kenapa Cyrus Agung Dikagumi Sehingga Hari Ini?

Lebih dua millennium sebelum R3v0lusi Perancis membuat Pengisytiharan Hak Manusia dan Hak Warganegara, seorang raja dari zaman purba telah pun mengeluarkan proklamasi hak asasi manusia yang dianggap antara tertua di dunia. Proklamasi tersebut tercantum dalam artifak yang kini dikenali sebagai Silinder Cyrus.

Silinder Cyrus dijumpai di celah-celah runtuhan kuil Esagila, Babylon pada Mac 1879. Relik purba tersebut diperbuat daripada tanah liat bakar dan berukuran 22.5 cm (8.85 inci) panjang. Pada silinder tersebut terkandung catatan yang memerihalkan pen4klvkan Babylon di tangan Cyrus Agung pada tahun 539 Sebelum Masehi.

Cyrus Agung adalah raja Parsi yang menubuhkan Empayar Achaemenid, empayar terbesar pada masa itu. Turut terangkum dalam Silinder Cyrus adalah rekod penahanan Nabonidus, raja terakhir Babylon. Inskripsi pada Silinder Cyrus ditulis menggunakan sistem kuneiform dan dipercayai dihasilkan antara tahun 539 dan 530 SM.

Namun, apa yang paling menarik perhatian pada silinder berkenaan adalah pengisytiharan kebebasan beragama, berbahasa, dan berbangsa serta janji Cyrus untuk menghantar pulang tahanan-tahanan di Babylon ke kampung halaman masing-masing. Dalam inskripsi tersebut, Cyrus disifatkan sebagai penyelamat Babylonia, pemulih kehidupan warga kota tersebut, dan pemelihara rumah ibadat di seluruh Mesopotamia. Sebahagian teksnya berbunyi:

“Dengan ini aku isytiharkan bahawa aku akan menghormati kesemua tradisi, budaya, dan agama yang dianuti oleh rakyat jelata berbilang bangsa yang hidup dalam empayar aku. Selama aku masih hidup, aku tidak akan membenarkan mana-mana gabenor dan orang bawahanku meremehkan atau mengeji budaya sesiapapun. Mulai hari ini, aku tidak akan membiarkan seorang warga men!nd4s warga lain, dan jika hal sebegitu berlaku, aku akan menggugurkan hak warganegaranya dan menjatuhkan hvkvman ke atasnya.”

“Sekali-kali aku tidak akan mengizinkan sesiapa pun mer4mp4s harta orang lain, baik harta alih atau harta tak alih. Selagi hayat dikandung badan, aku juga akan membanteras kegiatan mengerah bvrvh paksa yang tidak diimbal sebaiknya. Hari ini, aku isytiharkan bahawa seluruh rakyatku bebas untuk menganut agama pilihannya. Mereka bebas untuk melata di segenap pelosok empayar ini dan menceburi sebarang pekerjaan yang tersedia, selama mana mereka tidak melanggar hak orang lain.”

Bagaimanapun, ada juga sejarahwan yang berpendapat konteks kandungan pengisytiharan hak kemanusiaan dalam Silinder Cyrus lebih mengutamakan pandangan dewa-dewa sembahan beliau dan bukannya bertujuan untuk memelihara kebajikan rakyat jelata itu sendiri. Misalnya, dalam silinder tersebut tertulis:

“Dewa-dewa Sumer dan Akkad yang telah dilarikan (patung-patungnya) oleh Nabonidus – kemvrk4an dewa ke atasnya – ke Shuanna, telah aku pulangkan ke rumah suci mereka tanpa diapa-apakan, atas perintah raja dewa Marduk, supaya mereka dapat tenteram dan tidak murka.”

Sebagai imbalan, Cyrus mengharapkan dewa-dewa tersebut memberinya limpah kurnia:

“Moga kesemua dewa yang telah aku pulangkan (patung-patungnya) ke rumah suci masing-masing, memanjatkan permohonan setiap hari kepada Bel dan Nabu supaya usiaku dipanjangkan, amal baktiku disebut-sebutkan, dan merintih-rayu kepada Marduk, dewaku, dengan doa, “Moga-moga Cyrus, raja yang takutkan dikau, dan juga Cambyses puteranya, diperkenan menjadi pemelihara rumah-rumah suci kami sehingga akhir waktu, dan moga-moga seluruh warga Babylon mendoakan kesejahteraan ke atas dirinya dan pemerintahannya memandangkan dia telah mengaman-harmonikan seluruh pemerintahannya.”

Dakwa kelompok sejarahwan yang kedua ini lagi, memandangkan silinder tersebut ditemui di kuil Esagila, maka besar kemungkinan isi kandungan silinder tersebut ditujukan kepada dewa-dewa sembahannya (seperti doa bertulis) dan bukannya kepada rakyat jelata.

Walau apapun jua pendapat yang diambil, Silinder Cyrus tanpa dapat dinafikan mempunyai signifikasi yang tersendiri memandangkan ia mengandungi proklamasi daripada seorang pen4klvk unggul di zamannya; pen4klvk yang sebahagian sejarahwan Islam menamakannya sebagai salah seorang dari dua pen4klvk agung yang dikaitkan dengan sosok peribadi Zulqarnain.

TERJEMAHAN
Wu Mingren. (10 November 2014). The Cyrus Cylinder and the ancient proclamation of human rights. Ancient Origins.
https://www.ancient-origins.net/artifacts-ancient-writings/cyrus-cylinder-and-ancient-proclamation-human-rights-002311


Anda Mampu Kalahkan Beth Harmon Dalam Queens Gambit?

Catur telah wujud sejak dari kurun ke-6 lagi. Dipercayai berasal dari salah satu tamadun awal di India, tiada siapa menyangka bahawa catur masih mampu kekal bertahan dan relevan sehingga ke hari ini.

Dengan lambakan permainan atas talian seperti Mobile Legend dan FIFA, catur juga mula dijadikan permainan digital, dengan laman web catur atas talian mula bertambah, seperti chess.com dan lichess, yang membolehkan peminat catur diseluruh dunia berkumpul dan bertarung sesama mereka.

Catur atas talian memiliki peminat dan penggunanya yang tersendiri. Bagi sesiapa yang tidak pernah bermain catur, catur atas talian dilihat sebagai satu loncatan yang agak baik untuk mereka mula belajar asas-asas catur. Disamping itu, catur atas talian juga menyediakan sistem ranking yang membolehkan pemain bermain bersama dengan mereka yang berada pada tahap kemahiran yang sama dengan mereka.

Fenomena catur atas talian juga sebenarnya bukanlah satu fenomena yang baru. Dengan berlakunya pandemik Covid-19 di seluruh dunia, kebanyakan negara mengadakan lockdown dan hasilnya, ramai orang terperap di rumah mereka, dan permainan atas talian adalah antara penghilang kebosanan mereka.

Fenomena catur atas talian juga boleh dikreditkan kepada beberapa selebriti catur sendiri yang menghidupkan semula nama catur. Pemain catur professional seperti Magnus Carlsen, jaguh dunia, dan Hikaru Nakamura, jaguh catur dari Amerika Syarikat, telah menjadi antara tumpuan utama dunia catur kerana mereka rajin membuat live session atau stream sesi mereka bermain catur, sama ada di Twitch atau di laman catur itu sendiri. Selain itu, turut muncul beberapa selebriti catur lain sepanjang lockdown ini, seperti IM Levy Rozman, IM Eric Rosen, GM Ben Finegold dan adik beradik Botez (Botez Sisters, Alex dan Andrea).

Dan kini, satu lagi faktor telah merancakkan populariti catur: Elizabeth Harmon.

Elizabeth Harmon merupakan watak fiksyen dalam drama bersiri terbitan Netflix dan mula disiarkan sekitar bulan lepas. Drama yang bertajuk The Queen’s Gambit itu merupakan adaptasi dari novel dengan tajuk yang sama, yang berkisarkan perjuangan seorang pemain catur professional wanita pada zaman catur didominasi oleh kaum lelaki.

Watak Beth yang dibawa oleh Anya Taylor-Joy merupakan satu fenomena, dan inii dapat dilihat apabila The Queen’s Gambit menjadi antara rancangan paling banyak ditonton di Netflix dan mendapat rating yang agak tinggi (8.8/10) di laman IMDB.

Bahana dari The Queen’s Gambit, menurut npr, telah menyebabkan papan catur menjadi antara permainan yang amat popular dan dicari  atas talian. Laman sesawang e-Bay menunjukkan penambahan hampir 215% penjualan permainan catur dan aksesori semenjak The Queen’s Gambit membuatkan catur menjadi terkenal.

“Enam bulan yang lepas, tiada sesiapa pun yang bercakap mengenai manambah stok set catur”, ayat dari seorang penganalisis alat permainan, Gerrick Johnson yang menjangkakan permintaan akan melebihi stok yang sedia ada.

Sekiranya anda masih baru dan tertarik untuk belajar bermain catur, anda boleh mula belajar di laman sesawang chess.com, kerana laman ini agak mesra pengguna, dengan bantuan kepada pemain baru dari aspek teknikal dan bantuan berlawan dengan komputer (Bot), terutamanya bagi mereka yang takut untuk bertarung dengan orang sebenar secara atas talian.

Dan untuk peminat The Queen’s Gambit, ini ada satu “hadiah” untuk anda.

Laman sesawang chess.com telah menganalisa The Queen’s Gambit dan membawa satu set Bot Beth Harmon. Set Bot itu terdiri daripada Beth Harmon sewaktu dia berumur 8 tahun, 9 tahun, 10 tahun, 15 tahun, 17 tahun, 20 tahun dan 22 tahun. Sekiranya anda menonton The Queen’s Gambit dari mula, usia Beth merujuk kepada kemahiran Beth, di mana pada 8 tahun Beth mula belajar bermain catur, Beth berlawan di sekolah pada usia 10 tahun dan Beth mula bermain catur di kejohanan pada usia 15 tahun.

Sekiranya anda berminat untuk bertarung dengan juara catur Netflix ini, anda boleh klik link ini. Setakat ini, penulis masih kalah dengan Beth Harmon pada usia 10 tahun. Aduh.

RUJUKAN:

“Can’t Find a Chess Set? You Can Thank ‘The Queen’s Gambit’ For That.” (2020) National Public Radio. https://www.npr.org/2020/11/20/936732591/cant-find-a-chess-set-you-can-thank-the-queens-gambit-for-that#:~:text=eBay%20registered%20a%20215%25%20increase,that%20demand%20will%20outstrip%20supply

“Hit Netflix show ‘The Queen’s Gambit’ will speed up chess ‘boom,’ say grandmasters.” (2020) CNN. https://edition.cnn.com/2020/11/19/sport/the-queens-gambit-netflix-chess-garry-kasparov-judit-pogar-spt-intl/index.html

“The Queen’s Gambit” (2020) IMDB. https://www.imdb.com/title/tt10048342/

“The Queen’s Gambit” (2020) Netflix. https://www.netflix.com/my-en/title/80234304?source=35

“‘The Queen’s Gambit’ sparks fresh interest in chess.” (2020) The Star. https://www.thestar.com.my/lifestyle/entertainment/2020/11/09/039the-queen039s-gambit039-sparks-fresh-interest-in-chess

“Play Chess With Beth Harmon from The Queen’s Gambit.” (2020) chess.com. https://www.chess.com/news/view/play-beth-harmon


Tonggak Yang Tidak Dikenali Oleh Clever Girl

“Saya berucap pada hari ini dalam sebesar-besarnya perhimpunan agung pelbagai bangsa ini sebagai wakil sebuah negara kecil yang mempunyai enam juta rakyat sahaja dalam satu wilayah yang besarnya cuma 50,000 batu persegi ”

Kata-kata ini adalah permulaan pidato oleh seorang lelaki yang mengenakan pakaian kebangsaan Malaysia, lengkap dengan tengkolok dan tersisip sebilah keris di pinggang, mewakili sebuah bangsa merdeka dan berdaulat yang mewarisi jati diri Nusantara. Berdirinya beliau di hadapan wakil bagi setiap negara di Perhimpunan Bangsa-Bangsa Bersatu pada tanggal 17 September 1957. Lemah lembut dalam pertuturan, namun sentiasa bersiap siaga dalam kemungkinan, itulah yang ditonjolkan oleh bangsa yang telah mencapai kemerdekaan. Ini merupakan kali pertama senjata dibawa masuk ke perhimpunan ini.

“Kami di Malaya mempunyai tiga kaum utama; orang Melayu, Cina, dan India yang hidup bersama generasi demi generasi dengan aman, damai, dan harmoni. Perbezaan agama dan latar belakang budaya, perbezaan status ekonomi dan sosial tidak pun menjadi rintangan untuk mewujudkan perpaduan nasional ketiga-tiga kaum. Keinginan utama kami ialah mempunyai hak dan tuah untuk hidup sebagai bangsa yang merdeka dan bersatu padu dalam kalangan bangsa yang bebas di seluruh dunia.”

Dilahirkan pada 4 November 1915, Tun Dr. Ismail Abd Rahman merupakan anak Melayu pertama yang lulus bidang perubatan dari University of Melbourne pada tahun 1945. Beliau mula bergiat aktif dalam politik melalui perjuangan menentang Malayan Union. Dato’ Onn memujuk beliau untuk menyertai UMNO namun Tun Dr. Ismail hanya akan menyertainya jika UMNO komited dalam perjuangan menuntut kemerdekaan. Beliau merupakan antara ahli yang menyertai Rombongan Ke London bersama-sama dengan Tunku Abdul Rahman 18 Januari 1956. Tun Dr. Ismail selalu dilihat sebagai lelaki ketiga terpenting di belakang Tunku dan Tun Abd Razak.

Terkenal sebagai insan yang berprinsip dan tegas, semasa menjawat sebagai Menteri Luar, Tun Dr. Ismail dengan tegas menerangkan dasar luar Tanah Melayu adalah bebas di arena antarabangsa tanpa dipengaruhi oleh polisi mana-mana negara sama ada besar atau kecil. Namun kontroversi muncul ketika Tunku Abdul Rahman menyatakan pengiktirafan Tanah Melayu terhadap kerajaan Republik Komunis China. Dipercayai bahawa keputusan ini dipengaruhi oleh pertemuan dan perbincangan peribadi antara Tunku dan Presiden Perancis, Charles de Gaulle. Tun Dr. Ismail amat kecewa dengan kenyataan ini kerana bagi beliau adalah amat perlu untuk Tunku membincangkan perkara ini terlebih dahulu kerana beliau merupakan Menteri Luar. Tun Dr. Ismail ingin meletakkan jawatan namun berjaya ditenangkan dan dipujuk semula oleh Tunku. Tun Dr. Ismail kemudian menjawat jawatan Menteri Dalam Negeri.

Dalam satu temubual oleh akhbar New Straits Times, mantan Perdana Menteri Tun Abdullah Ahmad Badawi menyatakan bahawa Tun Abdul Razak selalu menanggung ‘akibat’ daripada ketegasan Tun Dr. Ismail. Antaranya adalah tempoh mesyuarat terpaksa dipanjangkan apabila terdapat percanggahan pendapat antara ahli mesyuarat dengan beliau. Ini membuktikan Tur Dr. Ismail tidak bergantung kepada keputusan ‘popular’ bagi memperoleh jawatan dalam karier beliau. Beliau seringkali dianggap sebagai tonggak ketabahan antara dua Perdana Menteri berbeza dimana khidmat nasihat beliau amat kritikal dalam mengharungi cabaran seperti Perisitiwa Rusuhan Kaum dan Konfronrasi Indonesia.

Tidak keterlaluan jika dikatakan bahawa Tun Dr. Ismail adalah Perdana Menteri terbaik yang tidak pernah dimiliki oleh rakyat Malaysia. Ketika era-70an, terdapat bayangan atau cakap-cakap bahawa akhirnya kita akan memiliki Perdana Menteri yang berkelulusan perubatan (Tunku dan Tun Abdul Razak daripada jurusan undang-undang) kerana mereka tidak mengetahui penyakit yang dihidapi oleh Tun Dr. Ismail. Beliau bersara daripada kerajaan pada 1967 sebagai Menteri Dalam Negeri kerana masalah kesihatan, namun dilantik semula sebagai Timbalan Perdana Menteri oleh Tun Abdul Razak untuk membantunya mentadbir Malaysia. Beliau digelar sebagai ‘The Reluctant Politician’ kerana kisah ini.

Pada hakikatnya, beliau bukanlah ahli politik dalam erti kata sebenar tetapi lebih kepada pentadbir yang cekap, tegas, dan berprinsip. Pada Julai 1973, Tun Dr. Ismail telah mendapat serangan jantung sebanyak tiga kali dalam tempoh dua minggu dan meninggal dunia dirumahnya pada 2 Ogos 1973 ketika berusia 57 tahun. Sumbangan dan jasa Allahyarham kepada tanah air amatlah besar. Beliau berupaya memulihkan keamanan negara dan menawarkan khidmat bakti dalam usaha memadam api perkauman dan serangan konfrontasi daripada negara luar.

Rujukan/Bacaan Lanjut
1. (17 November, 2009). Retrieved 12 October, 2017, from The Malaysian Bar: www.malaysianbar.org.my/legal/general_news/ron_ck_sim
2. Ahmat, M. (2011). Tun Dr. Ismail Abdul Rahman. Kuala Lumpur: Penerbit Sinar Cemerlang.
3. Din Merican. (2006). A Malaysian Patriot.


Tingginya Falsafah Sirih Junjung Dalam Tamadun Melayu

Istiadat Melayu melingkari soal aksiologi – bagaimana ilmu itu diamal dalam nilai kehidupan – dalam hal ini, Sirih Junjung ialah satu bentuk amalan kesantunan (akhlak) dalam menyampaikan hajat dan maksud.

Hendak meminang anak gadis (atau kadangkala merisik), Sirih Junjung berperanan sebagai ‘kepala adat’ yakni duduknya di hadapan sekali dalam barisan rombongan. Apabila masuk ke dalam rumah gadis yang mahu dipinang itu, susunannya juga di hadapan sekali dalam barisan dulang-dulang hantaran – ada juga menggunakan tepak sirih (penggunaannya lebih terperinci).

Kenapa sirih?

Pertama: Sirih itu direnung pada tabiinya. Tumbuhnya menjalar dan memaut tanpa merosakkan perumah. Gerak alamiahnya tidak menikam dan menujah. Maknanya, tumbuhnya sirih itu membawa gambaran kesantunan – rendah diri (tawadhu’), halus dan beradab.

Kedua: Meskipun rendah diri, sirih itu pedas rasanya. Lembut dan halusnya tumbuh sirih itu, bukan bermakna boleh diperkotak-katik atau dihina-hinakan.

Atas dua nilai pada sirih itu, ia dijadikan maksud terbesar keluarga si laki-laki yang datang dengan penuh kesantunan.

Dinamakan sebagai Sirih Junjung itu atas sebab:

Pertama: Hajat meminang itu sangat besar, dengan penuh harapan agar tuan rumah menerima pinangan mereka. Ia ditandai dengan helaian daun sirih yang disusun satu-persatu sehingga menjadi tinggi. Sirih yang dipilih itu pun yang paling elok dari pokoknya – segar, tak tua atau terlalu muda, tiada cacat cela dan pendek kata – persembahan yang terbaik. Maka set susunan sirih itu pun dijunjung bagi menunjukkan tingginya hajat itu.

Kedua: Sebagai tanda menjunjung adat, yakni meninggikan aturan kemasyarakatan dalam bab memelihara maruah, adab, tertib, sopan dan santun. Ia sebagai isyarat bahawa kedua-dua pihak iaitu keluarga laki-laki datang dengan penuh rendah diri, manakala keluarga si gadis, walau apa pun jawapannya hendaklah membalas tanpa penghinaan atau kebiadapan (kerana sirih itu pedas!).

Ketiga: Sebagai isyarat patuhi tertib – yakni maknawi kehalusan buatan Sirih Junjung itu hendaklah diamalkan dalam setiap urusan perkahwinan. Sebagaimana kemasnya Sirih Junjung itu, maka haruslah juga urusan dan istiadat yang seterusnya dilakukan sepertinya, iaitu dengan tertib, tidak bercelaru.

Lebih halus, hujung sirih akan diselit ke bawah untuk menutup bahagian belakang daun – kerana belakang daun itu diumpamakan sebagai belakang badan – membawa maksud membelakangi tertib (adab bersemuka).

Ia amatlah cocok dengan saranan supaya melakukan semua perkara dengan tertib seperti ungkapan: “Berbilang dari Esa, mengaji dari alif”.

Keempat: Menjunjung kerendahan diri – ini terpakai kepada semua darjat dan pangkat. Kalau pihak laki-laki itu orang kaya dan berkedudukan sekali pun, tetaplah perlu tunduk, meskipun darjat kedua-dua pihak bagai langit dengan bumi.

Maka rumusnya, Sirih Junjung ini merupakan alat untuk menghimpun perilaku kesantunan dan menyampaikan mesej tanpa suara, dan hanya mencapai maksudnya jikalau pelakunya mengerti adat.

Rujukan:

1)Khir Johari, 2013. An Introduction to the Use of Sirih in Malay Culture. Singapore: Passage.

2) Norhuda Saleh, 2015. Tepak Sirih: Interpretation and Perception in Malay Wedding Customs. Proceedings of INTCESS15- 2nd International Conference on Education and Social Sciences (m/s 1183-1190).

3) Noriati Abdul Rashid, 2007. Kesantunan Orang Melayu dalam Majlis Pertunangan. Tanjung Malim: Penerbit UPSI.


Tumbuhan Pertama Yang Tumbuh di Bulan

Ketika pesawat angkasa China, Chang’e – 4 mendarat
di sisi jauh (far side) Bulan pada 3
Januari 2019, ia telah mencipta sebah sejarah. Pesawat tersebut merupakan
pesawat pertama yang mendarat di sisi tersebut. Antara barang yang dibawa oleh
pesawat tersebut ialah bio-sfera mini seberat 2.6 kg yang dipanggil Lunar Micro Ecosystem (LME). LME membawa
6 kehidupan yang disimpan dalam kondisi Bumi kecuali tahap graviti dan pancaran
Bulan. LME membawa benih kapas, kentang, anggur, yis, telur lalat buah dan
rumpai.

China telah melakukan pembangunan eksperimen biologi
pertama di Bulan. Tetapi hanya benih kapas membuahkan hasil yang positif.
Eksperimen ini bermula pada Januari 2019 ketika pesawat berjaya mendarat ke
Bulan. Pada ketika itu, pasukan yang menjalankan eksperimen menjangka hanya
satu daun yang tumbuh, tetapi data menunjukkan dua daun yang tumbuh. LME tidak
dipanaskan seperti Bumi. Selepas 14 hari, pucuk kapas tersebut mati apabila
suhu jatuh ke – 190 darjah Celsius. Tetapi eksperimen diteruskan untuk menguji
jangka hayat LME itu sendiri.

Ketua pasukan yang menjalan eksperimen tersebut, Xie
Gengxin pada awalnya mahu menghantar kura-kura kecil ke Bulan, tetapi dihalang
kerana keadaan yang tidak sesuai. Prob Chang’e – 4 tidak mampu membawa muatan
melebihi 3 kg. Walau bagaimanapun, sekiranya kura-kura ini berjaya dibawa ke
angkasa, ia bukanlah kura-kura pertama yang pernah sampai ke angkasa kerana dua
kura-kura pertama yang sampai ke angkasa pernah dilakukan oleh Soviet Union
pada tahun 1968 bersama dengan beberapa jenis tumbuhan. Kura-kura tersebut
menderita kelaparan ketika pulang ke Bumi, tetapi mereka selamat.

Sementara Soviet Union membawa hidupan Bumi ke
angkasa, Chang’e – 4 pula merupakan yang pertama membawa hidupan Bumi (selain
manusia) ke Bulan. China berusaha untuk membawa lebih banyak hidupan ke Bulan
untuk misi yang akan datang dan berharap dapat membawa muatan yang lebih berat.
Mereka juga berharap dapat membawa lebih banyak hidupan yang kompleks dan
mereka tidak menyatakan hidupan tersebut.

RUJUKAN:


Ahli Astronomi Temui Bintang Pertama Yang Wujud Di Alam Semesta

Ketika alam semesta masih muda – kira-kira berumur 13.7 billion tahun – bintang pertama dibentuk dahulu dalam kegelapan menjadi sinar kosmik tunggal.

Saintis kini mencari bintang ini dalam kumpulan bintang-bintang terawal bernama bintang Population III atau Pop III. Mereka kemudian menemui bintang yang mereka telah lama cari. Bintang itu ialah AS0039.

Lokasi Bintang AS0039 berada di galaksi kerdil Sculptor yang jauhnya 290,000 tahun cahaya dari Bima Sakti.

Menurut kajian yang diketuai oleh ahli astronomi bernama Ása Skúladóttir dari University of Florence di Itali, bintang ini mempunyai jumlah elemen karbon paling sedikit berbanding bintang-bintang lain. Jika kajian ini mendapat pengesahan, bintang AS0039 mampu menjadi kunci kepada evolusi pembentukan cahaya di alam semesta.

Skúladóttir menjelaskan bahawa bintang AS0039 mempunyai jumlah kandungan yang luar biasa: kurang elemen karbon dan magnesium berbanding elemen lain yang lebih berat seperti kalsium.

Walaupun ahli astronomi telah memahami bagaimana alam semesta berevolusi bermula dari peristiwa Big Bang hingga kini, mereka sukar untuk meneliti konsep ruang-masa dalam alam ini. Setelah beberapa juta tahun berlalu selepas Big Bang, angkasa dipenuhi dengan gas yang panas, gelap, dan jelas. Kemudian bintang-bintang terawal lahir dan cahaya ultraviolet dari bintang meng-ion-kan gas angkasa, seterusnya cahaya menerangi ruang angkasa.

Dahulu saintis percaya bahawa bintang-bintang generasi awal (Pop III) melalui proses pembentukan bintang sekarang. Namun dengan komposisi yang luar biasa pada kumpulan bintang ini, mereka perlu menilai semula sejarah alam semesta yang masih tidak terungkai.

Ketika bintang lahir, terasnya mula terbentuk dengan kehadiran elemen-elemen berat seperti besi. Pembentukan Supernova juga berlaku akibat pembentukan elemen yang lebih berat.

Elemen-elemen berat ini bertaburan di angkasa dan menjadi sebahagian pembentukan bintang dari gas dan debu kosmik. Jika saintis menemui bintang dengan jumlah elemen berat yang sedikit, berkemungkinan bintang itu ialah antara bintang generasi awal sebelum elemen logam memenuhi ruang angkasa.

Bintang AS0039 adalah contoh sebenar bintang generasi awal. Galaksi Sculptor juga mempunyai kekurangan elemen logam dengan jumlah elemen karbon seperti 4 peratus jumlah elemen karbon dalam Bima Sakti. Bagi saintis, galaksi ini tersenarai sebagai galaksi primitif yang harus dititikberatkan.

Bagi kumpulan penyelidik Skúladóttir, kehadiran bintang AS0039 melawan kitaran kelahiran bintang. Mereka harus memahami dari mula bagaimana bintang ini melalui Supernova atau Hypernova kerana untuk melalui fasa ini jumlah elemen logam seperti kalsium dan titanium haruslah tinggi dihasilkan oleh teras bintang.

Mungkin saintis bakal menemui kitaran kelahiran bintang dari kumpulan Pop III atau generasi awal, jika mereka menemui lagi bintang-bintang seterusnya dan mengkaji kandungannya.

RUJUKAN:

Starr, Michelle. (19 October 2021). Astronomers May Have Just Found Evidence of The Very First Stars in Our Universe. Science Alert.


Gunung Berapi Yang Letusannya Buatkan Kota Rom Persis Hiroshima!

Gunung Vesuvius dan Pompeii berpisah tiada. Apabila gunung berapi itu mele.t.us pada tahun 79 Masihi, ia memuntahkan awan debu dan meliputi kota tersebut selama lebih 2,000 tahun. Ia hanya ditemui semula pada abad ke-18 dan terus menarik perhatian pengkaji arkeologi sehingga hari ini. Tetapi di Herculaneum, sebuah bandar tidak jauh dari Pompeii, ia boleh diibaratkan sebagai Hiroshima era antikuiti!

Hiroshima di sini ialah Hiroshima pasca-se.ra.ngan b.o.m atom Amerika Syarikat pada pertengahan 1945. Bagi ahli arkeologi Domenico Camardo, gambaran itu amat sesuai kepada Herculaneum selepas dibadai aliran piroklas Vesuvius pada 79 Masihi. Dengan suhu aliran sekitar 400-500° Celsius, otak dan da.r.ah penduduk ketika itu akan cepat mendidih sekaligus meninggalkan ma.y.at dalam keadaan menyayat hati.

Mungkin ada menganggap label yang diberi Camardo ini sebagai mengarut. Tetapi itulah gambaran tepat rangka yang ditemui di kawasan pantai lama kota itu pada Oktober lepas. Lensa kamera yang menangkap imej rangka yang dinyatakan seolah-olah menunjukkan ia masih segar padahal ia berlaku lebih 2,000 tahun lalu.

Pakar arkeologi percaya rangka dipercayai milik seorang lelaki berusia antara 40 hingga 45 tahun itu cuba melarikan diri ke laut sebaik mendapat tahu le.tu.san Gunung Vesuvius. Lelaki tersebut terbu.n.uh selepas terkena aliran piroklas – hanya beberapa kaki dari kawasan laut. Turut ditemui bersamanya ialah sebuah beg kulit kecil yang mengandungi sebuah kotak kayu. Salah satu objek yang terkeluar daripada kotak berkenaan ialah sebentuk cincin.

Pakar pemuliharaan Nunzia Laino percaya semasa le.tu.san berlaku, lelaki itu cuba melarikan diri bersama harta miliknya. Disebabkan beg tersebut mengandungi pelbagai objek termasuk cebisan fabrik, sebarang pengeluaran perlu dibuat dengan berhati-hati. Ini bagi membolehkan kajian dapat dilakukan pada objek yang dikeluarkan.

Ekskavasi di Herculaneum tidaklah seglamor ekskavasi di Pompeii tetapi ia telah berlangsung selama 30 tahun. Di sini, ekskavasi pada 80-an dan 90-an mendedahkan 300 rangka manusia yang masih terpelihara dengan baik. Pengkaji arkeologi percaya rangka-rangka ini terdiri daripada penduduk yang berlindung di pondok-pondok laut sementara menanti peluang untuk diselamatkan.

Selain rangka penduduk Herculaneum, mereka turut menemui rangka milik seorang ten.te.ra Rom pada tahun 80-an berhampiran dengan lokasi rangka baru yang ditemui. Ten.te.ra ini dipercayai sebahagian daripada angkatan laut Rom diketuai Pliny the Elder yang dihantar ke Pompeii dan Herculaneum untuk menyelamatkan orang awam semasa Vesuvius mele.t.us.

Camardo percaya Herculaneum pada mulanya dimu.sn.ahkan menerusi awan piroklas yang memba.ka.r tumbuhan, penduduk dan haiwan ternakan. Ia kemudiannya tertimbus sedalam 20 meter di bawah enam gelombang banjir lumpur. Tetapi berbeza di Pompeii, lumpur yang kemudiannya mengeras memelihara semua tinggalan organik berikutan ia tidak dapat dimasuki oleh oksigen. Antara contoh artifak yang terpelihara di Herculaneum ialah makanan penduduk ketika itu.

Seperti Pompeii, Herculaneum hanya ditemui semula sekitar abad ke-18. Dan pada era antikuiti, ia jauh lebih kaya daripada Pompeii berdasarkan penemuan vila-vila yang dihias dengan fresko dan lantai mozek. Salah satu vila yang ditemui ialah vila House of the Bicentenary (Rumah 200 Tahun) yang ditemui pada 1938.

Aktiviti ekskavasi terbaru di kawasan pantai Herculaneum mendedahkan satu lagi penemuan menarik iaitu inskripsi kuil yang didedikasikan kepada Dewi Venus. Mereka turut menemui perabot-perabot kayu dari kawasan kediaman dan perniagaan di kawasan sama. Sebahagian kawasan pantai yang diekskavasi akan dibuka kepada orang ramai sekitar tahun 2024.

RUJUKAN

Giuffrida, A. (2021, 2 Disember). Er.up.tion of Vesuvius on Herculaneum ‘like Hiroshima bo.m.b’. The Guardian.


Pahlawan Wanita Amazon Sebenarnya Tentera Wanita Scythia?

Berkat teknologi moden, kita dapat mengkaji semula andaian kita mengenai identiti seorang pahlawan kuno yang sudah 2600 tahun dikvburkan dan ditemui semula dalam keadaan mumia yang diyakini sebagai seorang tenter4 Scythia yang berusia 2600 tahun, apa yang mengejutkan adalah mumia ini didapati milik seorang anak gadis.

Hasil penelitian, srikandi muda itu kelihatan berusia sekitar 13 tahun ketika dia meninggal dunia, maka penemuan ini memberi penerangan yang baru mengenai budaya Scythia yang agak kabur.

Sepanjang sejarah kesusasteraan dunia kuno, kisah tentang para pahlawan dari kalangan wanita kaum Amazon yang hebat telah memikat khayalan pembaca. Sejauh dari China ke Yunani, kisah mereka yang telah digarap secara hikayat sering menawan hati dengan rasa gerun dan kagum.

Kini para sejarawan sudah mula bersetuju bahawa lagenda Ratu dan suku Amazon dalam mitologi Yunani dan Rom adalah sejarah nyata, dengan ciri-ciri tertentu; mereka adalah versi yang memiliki ciri-ciri tenter4 wanita Scythia.

Walaupun selama ini kita tahu bahawa ramai pahlawan yang ditemui terkvbur adalah dikebumikan menurut budaya mereka sebagai tempat perkvburan wanita, analisis DNA moden membolehkan kita mengkaji apakah jantina setiap rangka yang sebelumnya dianggap lelaki.

Satu tinjauan terhadap mumia yang ditemui pada tahun 1988 membuktikan bahawa salah seorang pahlawan muda ini sebenarnya adalah seorang gadis berusia 13 tahun.

Mumia berusia 2600 tahun itu ditemui di Saryg-Bulun di Tuva Tengah pada tahun 1988 ketika wilayah itu masih menjadi sebahagian dari provinsi Kesatuan Soviet. Di dalam keranda yang tertutup rapat yang terbuat dari batang larch, jenaz4h itu diabadikan dan disimpan dengan baik.

Satu laporan menyatakan bahawa ketuat pada wajah anak gadis ini masih jelas kelihatan. Keranda itu juga berisi kapak per4ng, busur dengan anak panah, hiasan kepala, mantel, dan pelbagai perhiasan gangsa. Oleh kerana pahlawan muda itu dianggap sebagai lelaki, para penyelidik terkejut ketika mereka menganalisis genetiknya dan mendapati mumia itu adalah milik seorang wanita muda.

Walaupun penemuan rangka pahlawan wanita sebenarnya adalah perkara biasa dalam dunia arkeologi, keranda ini tidak pula mengandungi barang-barang yang biasanya milik seorang wanita yang sudah meninggal, seperti manik atau cermin.

Perbezaan norma upacara pengebumian ini mendapat penjelasan yang tidak dijangkakan, pertama, mumia yang disangka seorang pemuda itu ternyata seorang gadis, dan gadis ‘Amazon’ muda ini bahkan belum lagi mencapai usia  14 tahun semasa kem4tiannya.

Dahulu, bangsa Scythia kuno berkeliaran dan mengembara ke Eropah dan Asia, mereka meninggalkan gundukan perkvburan yang terperinci yang tersebar di seluruh Kaukasus dari Laut Hitam ke China. Apabila perkvburan ini ditemui, mereka yang terkvbur dengan senjata dianggap sebagai lelaki, sementara rangka yang dikvburkan dengan cermin mestilah wanita.

Pasukan penyelidik berusaha untuk mendapatkan anggaran tarikh kem4tian yang lebih tepat dan akan menggunakan imbasan CT untuk cuba membongkar dengan tepat bagaimana pahlawan muda ini m4ti. Pelbagai artifak yang terdapat di dalam keranda juga dianalisis untuk komposisi logam dan dipelihara.

Siapa Kaum Sycthia?

Orang Scythia adalah kaum nomad yang menguasai dataran rumput dari Ukraine hingga Xinjiang dan ada kemungkinan yang tinggi bahawa mereka adalah bangsa pertama yang mula menggunakan kuda sebagai haiwan pengangkutan. Xiongnu, Turkik dan Mongol mungkin antara cabang keturunan Scythia.

Pahlawan nomad ini juga mempunyai budaya masyarakat egalitarian yang bertamadun di dunia kuno. Banyak sumber bersetuju bahawa amalan berpakaian secara silang (berlawanan jantina) adalah perkara biasa dalam budaya mereka, dan ada yang berpendapat bahawa idea mereka tentang jantina sentiasa berubah-ubah, adakah budaya LGBT telah menjadi kebiasaan 2600 tahun yang lalu?

Sebenarnya, di seluruh dunia padang rumput, kaum wanita dilatih untuk menjadi pahlawan nomad seperti lelaki dan boleh membuktikan keberanian mereka dalam pertempvran.

Tengkorak yang ditemui juga konsisten menjelaskan ia adalah milik perempuan (sekitar seperlima dari semua peninggalan yang ditemui) yang sering memiliki kecederaan pertempvran yang sama dengan lelaki.

Dikvburkan bersama dengan senjata dan semua barang penghormatan bagi seorang pahlawan adalah perkara biasa bagi kedua-dua jantina. Mereka hanya didapati berbeza jantina pada tahun lalu, setelah kvbur pahlawan wanita lain ditemui.

Scythia dikenali sebagai bangsa yang suka berper4ng, dan dipercayai sering membawa seluruh suku-sukunya menyertai satu pertempvran. Dikatakan bahawa tidak akan ada bangsa lain yang mampu menentang mereka tanpa bantuan dari luar.

Namun, Scythia juga banyak meninggalkan hasil seni yang indah, memiliki sistem keagamaan yang rumit, dan terkenal dengan tradisi pakaiannya yang unik. Mereka tidak memiliki sistem penulisan sendiri, tetapi gambaran tentang budaya mereka wujud dalam catatan sejarah jiran-jiran mereka seperti China.

Siapa Pula Kaum Amazon?

Walaupun kaum Amazon tidak begitu realistik, tetapi ciri-ciri mereka digambarkan berdasarkan budaya yang pernah wujud. Di saat kita mengetahui lebih lanjut tentang bagaimana orang Scythia hidup dan m4ti, kita secara tidak langsung dapat memahami konteks dari kisah lagenda dan mitos yang mereka kemukakan.

Walaubagaimanapun, pahlawan wanita Amazon yang sebenarnya sudah sekian lama dipercayai sebagai mitos fantasi semata-mata. Mereka adalah wanita pahlawan mitos yang merupakan sebahagian daripada dewata bangsa Yunani kuno. Dikatakan, setiap pahlawan atau dewa Yunani, samada Hercules atau Theseus dan Achilles, harus membuktikan keberaniannya dengan memer4ngi Ratu Amazon yang kuat.

Hippolyta, Antiope, Thessalia, ini sebahagian daripada nama-nama pahlawan wanita yang datang daripada cerita-cerita rakyat bangsa Yunani. Sebilangan besar pengkaji masih berpendapat sebegitu.

Tetapi kemajuan arkeologi hari ini membuktikan kewujudan pahlawan wanita yang sesuai dengan gambaran yang diberikan oleh orang-orang Yunani kepada kita tentang orang Amazon dan pahlawan wanita, mungkin benar mereka adalah kaum Sycthia yang mengembara ke Eropah.

Jika kita lihat di Timur Tengah dan Syria beberapa tahun lepas lepas melalui media, sering kita disiarkan dengan rakaman video kaum wanita Kurdish Peshmerga yang memer4ngi pengg4nas IS.

Dalam budaya pop pula terdapat filem dan siri TV yang menampilkan wanita pahlawan berani membawa ciri-ciri kaum Amazon. Ia dimulakan dengan Xena: Warrior Princess, Mulan, Atalanta dalam filem Hercules, dan kini sedang popular dengan watak perwira Wonder Women.

Penulis hanya mampu membayangkan betapa budaya feminisme rupa-rupanya sudah lama wujud sejak ribuan tahun yang dahulu, namun sangat jauh berbeza berbanding budaya membenci kaum lelaki yang sedang merebak hari ini. Malu lah sikit dekat mumia gadis Sycthia ni, umur 13 tahun dah jadi tenter4 turun berper4ng. Jadi, feminisme yang telah menjadi feminazi hari ini adalah mirip dengan mitologi Amazon yang memer4ngi dewa-dewa lelaki.

Mungkin kita boleh katakan bahawa pahlawan wanita Amazon mahupun tenter4 wanita Scythia, baik sebagai kenyataan atau sebagai mitologi sastera, mereka sentiasa wujud di sekeliling kita dalam berbagai bentuk. Sedangkan Hikayat Hang Tuah pun masih ada yang beranggapan ianya adalah mitos walhal mereka yang tidak faham istilah ‘Hikayat’.

RUJUKAN:

Hansen, William F. (26 April 2005). Classical Mythology: A Guide to the Mythical World of the Greeks and Romans. Oxford University Press.


Pertempuran Covadonga Dan Era Reconquista

Pernahkah mendengar nama sebuah kota di utara
Sepanyol yang dinamakan Asturias? Kini kota yang menjadi saksi sejarah epik
dunia antara Kristian Katolik dan Tentera Islam Umayyah itu menjadi kebanggaan
penganut agama Kristian setibanya Hari Krismas setiap tahun. Pada mereka,
bermula dari kota itulah penyebaran dan kebangkitan agama Kristian meningkat
naik bukan saja di Sepanyol tetapi di seluruh dunia.

Kita mungkin hairan bagaimana Andalusia yang telah
ditakluk oleh Tariq bin Ziyad dan Musa bin Nusair akhirnya kembali di tawan
oleh tentera Kristian Katolik? Kita perlu tahu bahawa penduduk asal Andalusia
tidak menentang kerajaan Islam adalah kerana terlalu lama berada di bawah
pemerintahan puak Visigoth yang menekan rakyat. Maka mereka merasakan
pemerintahan Islam lebih selamat dan tidak sesekali mereka akan kembali untuk
pemerintahan yang lain.

Bermula pada 711 M, Tariq Bin Ziyad seperti yang
diarahkan oleh Musa bin Nusair telah memulakan ekspedisi dengan 7000 orang
tentera yang majoritinya hanyalah pasukan infantri (pasukan pejalan kaki) untuk
menghadapi 100 000 orang tentera yang lengkap yang diketuai oleh Raja Roderick.
Melihat keadaan itu, Tariq meminta bantuan Musa bin Nusair dan beliau menghantar
5000 orang tentera lagi sebagai tambahan yang diketuai oleh Tharif bin Malik, menjadikan
jumlah mereka 12000 orang kesemuanya. Masih sedikit jika nak dibandingkan
dengan tentera Visigoth.

Pertemuan kedua dua tentera ini dikenali sebagai
Pertempuran Rio Barbate ataupun  Perang
Guadalate yang keputusannya kemenangan berpihak kepada pasukan tentera Islam.
Inilah titik mula penaklukan Hispania (nama sebelum penaklukan) keseluruhannya.
Apa yang menarik adalah perang ini berlaku pada 28 Ramadhan iaitu ketika Umat
Islam sedang berpuasa. Sudahlah sedikit, berpuasa pula. Maka ini adalah kualiti
tentera Islam ketika itu.

Selepas kemenangan dalam pertempuran ini, Tariq Bin
Ziyad bersama baki tentera yang ada seramai 9000 orang dan semakin bertambah
penyertaannya dari penduduk setempat dan bantuan dari Afrika Utara meneruskan
penaklukan sehingga sampai ke pintu gerbang Toledo. Toledo memang dikenali
sebagai kubu kuat tentera Kristian di Hispania. Lagi pula kawasannya yang
strategik sebagai pertahanan dari musuh luar menjadikan kota itu idaman ramai.

Setelah Toledo dikuasai oleh Tariq bin Ziyad, maka
beliau naik terus ke utara sehingga mampu menakluki Castille dan Leon dan
berhasil menghalau tentera Gothic ke arah barat daya di Pergunungan Giliqiyah
yang menjulang.

Musa bin Nusair juga turut turun ke Andalusia untuk membantu Tariq bin Ziyad dan mereka bersama sama memulakan kempen penaklukan ke utara Andalusia yang dimulakan dengan Barcelona dan kemudian mereka bergerak ke timur menuju ke kota Zaragoza yang merupakan kota terbesar di timur Andalusia. Musa bin Nusair kemudian meneruskan perjalanan ke wilayah barat laut bersama pasukannya hingga berhasil sampai ke hujungnya. Kota demi kota akhirnya jatuh ke tangan tentera Islam hingga akhirnya selesai dengan penaklukan seluruh Andalusia, kecuali sebuah kota yang terletak di hujung kawasan barat laut, yang dikenali dengan nama Kota Shakhrah (Santiago). Kota ini terletak di Selat Biscae pada pertemuannya dengan Laut Atlantik. Di sinilah bermula segala galanya yang akan menumbangkan kerajaan Islam di Andalusia.

KOTA SHAKHRAH PERMULAAN SEGALANYA

Setelah Andalusia ditakluki oleh tentera Islam, maka
pembesar pembesar Kristian yang wilayahnya ditakluki telah lari ke barat laut
Andalusia memohon perlindungan di sana. Asturias merupakan kawasan terpencil di
sebalik pergunungan yang tidak dapat ditembus oleh mana mana pihak termasuklah
tentera Visigoth sebelum Islam. Kawasan ini dihuni oleh puak Astures yang
bekerja sebagai petani dan pelaut.

Jadi, apabila saki baki tentera dan pembesar telah
lari ke sini, kawasan itu dibangunkan sedikit demi sedikit. Ada seorang
pembesar bernama Pelagius yang kini tugunya didirikan di kawasan bernama
Covadonga. Pelagius ini merupakan saudara kepada Raja Roderic yang ditumpaskan
oleh Tariq bin Ziyad.

Dendam kesumatnya terhadap pemerintahan Islam
semakin mendalam apabila mereka berasa ditekan kerana dikenakan jizyah. Maka
plot untuk menawan kembali Andalusia telah dilakukan. Pelagius telah mampu
menarik puak Astures dan Visigoth untuk bersamanya bagi menyerang pos pos
kawalan berhampiran Asturias. Setelah Tariq bin Ziyad dan Musa bin Nusair
dipanggil kembali ke Baghdad oleh Khalifah ketika itu, para pentadbir yang baru
telah menaikkan nilai jizyah sehingga menekan kafir zimmi yang berada di
Andalusia.

Munuza selaku pentadbir telah lari ke selatan Andalusia akibat dari pemberontakan Asturias. Pemberontakan ini mendapat lebih perhatian lagi selepas tentera Islam dikalahkan dalam Pertempuran Toulouse di selatan Perancis. Al Qama dan Munuza telah kembali ke Asturias untuk memadamkan pemberontakan yang terjadi pada awal 722 M.

Menyedari keupayaan tentera tidak mampu menandingi
Al Qama dan Munuza, maka Pelagius berundur ke sebuah lembah bernama Covadonga. Di
sini dia menggunakan taktik gerila menunggu kedatangan Al Qama. Tanpa disedari,
Al Qama telah diumpan dan tentera Islam telah diserbu dan dibunuh termasuk Al
Qama. Saki baki tentera melarikan diri.

Kejayaan ini menjadikan Pelagius dihormati oleh
pembesar Galicia dan Asturia. Maka makin ramai yang menyertai perjuangan
Pelagius. Dengan bilangan tentera yang mantap, maka Pelagius bergerak menyerang
Munuza dan Munuza syahid dalam pertempuran. Selepas menghapuskan dua ancaman
dari Umayyah ini, Pelagius telah memastikan Asturias bebas dari ancaman kaum
Muslimin.

Maka tertubuhlah Kerajaan Asturias yang telah
menjadi Pelagius sebagai raja pertama. Kerajaan Asturias telah menjadi
penyelamat kepada Kristian di bumi Andalusia. Kerajaan Asturia menjadikan bebas
di bumi Andalusia dan ia permulaan kepada pertempuran panjang yang memakan masa
berabad lamanya yang dikenali sebagai Reconquista – Penaklukan Semula Sepanyol,
yang juga akan menyebabkan jatuhnya kota Cordova dan Islam seluruhnya di bumi
Andalusia pada tahun 1236 M.

RUJUKAN

1. Thoriq Ahmad, (1984), Ini Sejarah Kita, Pustaka
Buku Putih

2. Prof. Dr. Raghib As-Sirjani, (2013), Bangkit dan
Runtuhnya Andalusia, Pustaka Al Kautsar


Zaman Kesultanan “Wanita” Uthmaniyyah

Sebut saja tentang ‘harem’ pastinya kebanyakan pembaca akan terbayangkan tentang gadis-gadis cantik yang tinggal di istana. Siapa sangka, selama lebih dari satu abad, pengaruh kuasa tertinggi yang memerintah Empayar Uthmaniyah, pernah berpusat di dalam harem sultan di Istanbul.

Selama kira-kira 130 tahun, kaum wanita dari harem istana Empayar Uthmaniyah menikmati pengaruh politik yang menakjubkan. Tempoh yang luar biasa ini berlaku pada sekitar abad ke-16 dan ke-17.

Ketika itu, golongan wanita memiliki pengaruh, hak dan keunggulan untuk mendominasi kuasa tertinggi pemerintahan, mereka hanya dikecualikan dari mengepalai angkatan tentera Uthmaniyah dalam mana-mana pertempuran sahaja. Zaman ini amat terkenal dan kini ia dikenang dalam sejarah sebagai zaman ‘Kesultanan Wanita’.

Sepanjang zaman ini terdapat empat orang tokoh wanita yang paling menonjol dalam kisah sejarah ini, mereka semua merupakan gundik-gundik dari harem Empayar Uthmaniyah dimana anak-anak lelaki mereka adalah pewaris kepada takhta sultan Uthmaniyah.

– Hurrem Sultan — Gundik yang pertama melanggar tradisi apabila dikahwini oleh sultan dan memasuki istana sebagai tempat kediamannya sendiri pada awal tahun 1530-an.

– Nurbanu Sultan — Meninggal dunia pada tahun 1583, lalu digambarkan oleh duta besar Venice sebagai ‘wanita mulia yang ada keberanian dan kebijaksanaan tertinggi’ walaupun pada hakikatnya dia gagal dalam beberapa hal selain hanya tahu menganugerahkan pingat kepada orang lain.

– Kösem Sultan – Salah seorang ‘valide sultan’ yang paling berpengaruh. Valide Sultan adalah kedudukan khas untuk ibu kepada sultan pada abad ke-17.

– Turhan Sultan — Menantu dan pesaing kepada Kösem Sultan dimana persaingan politik mereka berdua berakhir dengan pembu-nuhan Kösem pada tahun 1651.

MENTOR POLITIK SULTAN

Bukanlah wanita dari kerabat diraja tidak berkuasa dalam dinasti Empayar Uthmaniyah sebelum atau sesudah era ‘kesultanan wanita’. Pengembara dunia Muslim yang terkenal, Ibn Battuta, mengunjungi Uthmaniyah yang baru ditubuhkan pada tahun 1336, pernah menyebut:

“Rata-rata orang Turki dan Tatar ini mempunyai isteri-isteri yang menikmati kedudukan yang sangat tinggi”.

Semenjak kemunculan dinasti Uthmaniyah pada abad ke-14, ibu-ibu para putera memainkan peranan yang ditauliahkan sebagai mentor politik dan pengasuh anak-anak mereka sendiri – satu peranan yang akan terus mereka pertahankan selama 600 tahun usia dinasti itu. Apa, ingat sebarangan ke kerja pengasuh? Kita je yang suka pandang rendah.

Pada abad ke-15, wanita yang lebih berusia seperti ibu saudara, ibu dan adik perempuan sultan sering kali diberi kepercayaan untuk melaksanakan misi diplomatik. Sebagai contoh, Cem Sultan mengutuskan ibu saudaranya, Selcuk Hatun bagi memujuk abangnya untuk berkongsi kuasa pemerintahan empayar sesama mereka namun misi itu gagal dan meneruskan pe-rang saudara.

DASAR-DASAR KEBAJIKAN

Namun, seiring berjalannya waktu, keluarga dinasti Uthmaniyah sebagaimana rakyatnya sendiri, secara beransur-ansur menyesuaikan diri dengan norma sosial dan budaya Islam yang lebih konservatif.

Tetapi amalan pengasingan secara domestik atau budaya menemani para putera untuk dibesarkan di wilayah yang jauh dari istana ibu kota tidaklah bermaksud bahawa wanita telah kehilangan kuasa – mereka masih mempertahankan pengaruh kuasa melalui ejen dan proksi masing-masing di istana.

Lebih-lebih lagi, setiap lelaki dan wanita yang kaya raya atau datang dari keturunan dinasti secara tradisinya akan dijadikan sandaran utama untuk melaksanakan aktiviti amal kebajikan, yang menjadi salah satu tanggungjawab kewajiban umat Islam secara umum.
Mereka biasanya menyediakan peruntukan dan bantuan sokongan kepada masjid, sekolah, hospital, rumah sakit jiwa dan fasiliti asas seperti saluran air dan telaga untuk menyediakan kemudahan bekalan air kepada desa-desa.

Persepsi stereotaip yang salah sering digambarkan oleh orientalis dari barat yang menganggap institusi harem sebagai kandang untuk menempatkan objek seks atau rumah pelacuran bagi kepuasan nafsu para Sultan.

Namun, mereka tertinggal atau mungkin sengaja ‘mengabaikan’ beberapa ciri penting dalam struktur sosial elit masyarakat Muslim Uthmaniyah, antaranya adalah fakta bahawa wanita berhak dan menguruskan harta benda mereka sendiri, oleh itu wanita juga berupaya melaksanakan sebarang urusan penting.

IBADAH HAJI

Kaum wanita dari keluarga dinasti Uthmaniyah tidak banyak diberi kredit di atas segala usaha mereka dalam menaungi urusan amal kebajikan. Manakala khalifah dari abad ke-9, Khalifah Harun Al-Rashid diabadikan di dalam karya sastera epik Hikayat Seribu Satu Malam.

Dalam hikayat itu juga, isteri khalifah, Zubaida dikreditkan atas usahanya mewujudkan saluran air melalui rangkaian telaga, takungan dan sistem saliran yang diusahakannya untuk membekalkan air kepada jemaah haji ke Mekah.

Semua usaha ini direalisasi berdasarkan model Islamik, dan ia tentulah amat penting, begitu juga dengan model Kristian Byzantium, terutamanya setelah penaklukan Uthmaniyah terhadap kota Konstantinopel berjaya dilaksanakanvpada tahun 1453.

Diceritakan bahawa Hurrem Sultan pernah membuka pusat kulinari awam di Baitulmaqdis, dan dia sengaja menempatkannya di sekitar tapak yang sama di mana Helena, ibu kepada maharaja Rom Constantine yang beragama Kristian, dikatakan telah membina sebuah rumah tumpangan untuk para jemaah Kristian.

KEPERCAYAAN MISTIK

Pengaruh dari kuasa politik walau bagaimanapun berbeza dengan pengaruh dan prestij yang diraih melalui kerja-kerja amal kebajikan.

Hurrem Sultan bukan sekadar melanggar tradisi sebagai hamba / gundik terawal dikahwini seorang Sultan, malahan, semasa dia mula menjadikan istana sebagai kediamannya sendiri, dia juga turut melanggar tradisi yang lazimnya ibu kepada putera perlu mengikut kemana saja anak lelaki mereka berada dan tinggal bersama mereka di wilayah kekuasaan mereka.

Hurrem dan Sultan Süleyman turut melanggar beberapa lagi pantang yang lain. Contohnya, apabila Sultana melahirkan empat orang anak lelaki, dia mengabaikan dasar keturunan dinasti yang penting iaitu seorang gundik perlu meninggalkan ‘kerjaya produktiviti’ mereka setelah melahirkan seorang anak lelaki.

Maksudnya di sini adalah bahawa tidak ada putera yang boleh berkongsi sumber kuasa politik dengan adik beradiknya namun ia diberikan kepada seorang Sultana yang berasal dari status hamba. Tidak hairanlah ramai orang curiga terhadap Hurrem hingga timbul perasaan skeptik terhadap hak istimewa yang diberikan oleh sultan kepadanya.

Bahkan, ramai para birokrat istana, menteri-menteri dab rakyatnya sendiri memiliki pandangan yang dibimbangi oleh mereka, mereka percaya bahawa Sultan Süleyman sebenarnya telah disihir oleh Hurrem Sultan.

ERA PERALIHAN

Hurrem Sultan mungkin seorang wanita harem yang paling tidak popular. Tetapi sejarah menunjukkan bahawa dia bukanlah satu-satunya tokoh penting yang menjadi penyebab kepada perubahan penting dalam politik dinasti ini.

Pemerintahan Sultan Süleyman yang panjang dari tahun 1520 hingga 1566, adalah fasa peralihan yang berlaku pada penghujung tirai zaman penaklukan. Justeru, urusan utama kesultanan adalah menguruskan sebuah kerajaan yang sangat luas dengan populasi multi-agama, etnik dan budaya yang kompleks.

Diplomasi dan perjanjian damai sama pentingnya dengan barisan pertahanan tentera di perbatasan. aHurrem memainkan peranan diplomatiknya yang tersendiri dengan menyulam sapu tangan untuk raja Poland dan menyesuaikan dirinya dengan wanita-wanita dari harem kerajaan Shah Parsi.

KUASA IBU

Tetapi kegelisahan yang ditimbulkan oleh Hurrem di kalangan rakyat Uthmaniyah menyebabkan tidak ada lagi mana-mana wanita dari harem selepas itu yang akan meneruskan legasi kedudukan mutlak sebagai wanita peneman kepada sultan.

Oleh itu, hanya dengan kedudukan sebagai Valide Sultan atau ibu sultan yang berkuasa, kaum wanita dari keluarga dinasti berupaya menggunakan kuasanya sama ada di luar istana atau di atas hierarki hamba-hamba wanita, pengurus, gundik dan puteri yang semakin kompleks.

Penulis dan duta-duta besar Eropah sering menutup hal yang sebenarnya mengenai perkara ini, kerana ramai dari kalangan mereka yang gemar membaca dan menyelidik tentang budaya harem Uthmaniyah, tidak begitu berminat dengan hikayat yang menceritakan ‘kuasa ibu’.

Kerana itulah Ottaviano Bon, duta besar Venice yang semasa bertugas di Istanbul tepat pada zaman kekuasaan seorang ratu atau sultana, tidak menyebutkan hal ini dalam karya penulisan panjang yang terkenal mengenai pemerintahan Uthmaniyah. Ia diterbitkan dalam bahasa Inggeris pada tahun 1650 dengan tajuk Turkish – The Emperor’s Court.

PERMAINAN PAKSI

Para Valide Sultan mengepalai harem empayar, menguruskan hal ehwal keluarga dinasti, menentukan urusan perkahwinan untuk puteri, pembantu wanita dan gundik untuk anak lelaki mereka.

Di luar istana, mereka bermain paksi yang bergerak secara politik agar suami anak perempuan mereka dilantik menduduki jawatan tertinggi dan bertindak sebagai penaung untuk pelbagai tokoh tentera dan agama.

Mereka juga berhubung dengan kerabat diraja Eropah, kebiasaannya mereka rapat dengan tokoh-tokoh dari tanah kelahiran mereka sendiri, kerana sebelum menjadi sultana atau valide, mereka hanyalah para hamba dan gundik yang beragama Kristian yang ditangkap sebagai tawanan pe-rang lalu dibawa ke istana sultan sebagai hamba dan memeluk Islam apabila mereka bersedia untuk menjadi ibu kepada anak sultan.

KÖSEM SULTAN

Sultana yang berasal dari Venice ini pernah berurusan dengan wakil pemerintah Venice bagi menuntut pembebasan tahanan Uthmaniyah dan mengadu tentang dua ekor anjing yang dikirim kepadanya sebagai hadiah kerana terlalu besar.

Dia juga berhubung dengan Catherine de Médicis, yang memohon pertolongan Nurbanu tentang urusan pembaharuan status perdagangan yang memberi manfaat kepada Perancis.

PE-RANG SAUDARA

Pada abad ke-17, para Valide Sultan memanfaat dan mengamalkan pengaruh politik yang terbesar secara langsung, sebagai ibu kepada sultan yang masih di bawah umur atau tidak stabil dari segi kesihatan mental. Separuh pertama abad itu menyaksikan pewarisan takhta diberikan kepada sultan yang sangat muda atau tidak kompeten, sebahagian besarnya adalah hasil peralihan dalam tradisi peraturan pewarisan dinasti.

Jauh sebelum itu, warga Uthmaniyah percaya bahawa hak sebagai pewaris takhta yang hanya eksklusif untuk anak sulung adalah tidak adil bagi anak-anak lelaki yang lebih muda, para putera akhirnya berpe-rang sesama sendiri atas pengesahan ‘Kod Undang-undang Mehmet’ yang diasaskan oleh Sultan Mehmet II, dalam pe-rang saudara ini, takhta menjadi milik seorang pemenang sahaja, ini bermakna, para putera Uthmaniyah yang lain perlu dihapuskan.

Tetapi setelah zaman penaklukan, yang memerlukan para pemerintah membuktikan keupayaan dalam strategi ketenteraan, kaedah klasik itu mula dilihat terlalu kejam lagi berdarah dan dinasti Uthmaniyah secara beransur-ansur menerapkan peraturan baru iaitu hanya anggota lelaki yang paling tua dari dinasti Uthmaniyah berhak untuk menaiki takhta Sultan.

Semasa tempoh peralihan yang tidak stabil ke arah sistem baru ini, harem mencapai titik kemuncak pengaruh politiknya, dimana ketika itu seorang Valide Sultan berkuasa untuk melantik seorang Wazir Agung, menerbitkan perintah bertulis setiap hari berkenaan material pe-rang, cukai dan hal-hal ehwal negara yang lain serta terus mengurniakan anugerah kepada individu, tokoh-tokoh dan institusi awam.

HUBUNGAN CINTA-BENCI TERHADAP SULTANA

Wanita dari harem diraja Uthmaniyah juga terkenal semasa zaman wanita diraja asing yang lain seperti Ratu Mary dari Scots, Mary dan Elizabeth Tudor, Catherine de Médicis, serta rakan sezaman mereka di Empayar Safawiyyah di Parsi dan Empayar Mughal di India.

Wanita-wanita ini tidak semestinya digemari kerana kehebatan mereka, bahkan rasa kekaguman boleh bertukar menjadi iri hati.Bahkan terdapat ramai yang membenci ratu Uthmaniyah, seperti John Knox, seorang pendeta Scotland yang mencela Uthmaniyah sebagai ‘rejim wanita yang mengerikan’ pada tahun 1558.

Seorang wazir abad ke-17, yang juga merupakan hamba kepada sultan, mengadu tentang ‘hamba wanita yang lemah mental, hamba kafir dari Rusia, Poland, Hungary dan Frank dimana kesan pengaruh mereka semua ini menyebabkan tuah politik dirinya berubah menjadi nasib malang.

Semua peningkatan pengaruh wanita-wanita ini, berlaku seiring dengan fasa peralihan, kebangkitan yang diprovokasi oleh wanita-wanita bijaksana ini berfungsi sebagai penanda aras untuk kuasa politik kaum hawa yang berlangsung di sepanjang zaman Kesultanan Wanita.

RUJUKAN:

The Imperial Harem: Women and sovereignty in the Ottoman empire by Leslie Peirce (Oxford University Press, 1994)


Kisah Sisi Realpolitik Salahuddin Al-Ayyubi Yang Tak Kita Ketahui

Kisah-kisah mengenai tokoh ini banyak diselubungi kisah romantism semata-mata, tanpa pernah sisi permainan geopolitik yang handa, sisi permainan realpolitik yang menakjubkan dipersembahkan kepada kita.

Ada ramai yang suka “romanticize” pencapaian Saladin. Seolah-olah beliau diberi kemenangan hanya kerana beliau seorang yang warak dan zuhud. Seperti yang suka diulang-ulang oleh khatib pada hari Jumaat: Constantinople ditawan oleh Sultan al-Fatih kerana tak tinggal solat dhuha.

Tapi berapa ramai yang benar-benar meneliti strategi Saladin?

Sebelum kita nak baca tentang strategi geopolitik/realpolitik Salahuddin, kami cadangkan korang beli buku WORLD WITHOUT WALL III. Buku ni ada banyak analisis geopolitik hebat. Nak bermain geopolitik sehebat Saladin, kena ada asas yang kukuh dulu. Beli: https://shopee.com.my/product/238336777/20027103051/

Saladin seorang yang berpandangan jauh dan memahami prinsip geopolitik (hubungan antara geografi dan kekuatan negara). Beliau sedar Kingdom of Jerusalem (kerajaan Tentera Salib) hanya dapat ditawan melalui “encirclement” dari utara (Syria) dan selatan (Mesir).

Namun Saladin hanya menguasai Mesir ketika itu. Saladin tertakluk kepada autoriti Nur al-Din Zanki di Syria, seorang pemimpin yang hebat tapi sangsi dengan Saladin. Nur al-Din merancang untuk melucutkan kuasa Saladin cuma perancangannya gagal selepas beliau meninggal dunia.

Lantas Saladin memberontak terhadap dinasti Zanki di Syria. Saladin, seorang Sunni Asy’airiyah, sanggup berpakatan dengan Rasyid al-Din Sinan (Hasyasyin Syiah Nizari) untuk menentang musuh dari kem Zanki (Sunni Asy’airiyah).

Pada tahun 1185, Saladin juga memeterai perjanjian pakatan dengan Rom Byzantine (Kristian Ortodoks), musuh kepada Tentera Salib (Kristian Katolik).

Saladin menerapkan prinsip-prinsip realpolitik “musuh kepada musuh ialah kawan saya” (the enemy of my enemy is my friend) dan “pecah dan tawan” (divide and conquer) dalam mencapai matlamatnya, 300 tahun sebelum munculnya Machiavelli.

Saladin bertindak berdasarkan maslahat yang lebih besar (pembebasan Al-Aqsa) dan pengiraan geostrategi. Hanya selepas kedudukannya diperkukuhkan, baru Saladin melancarkan serangan “all-out” ke atas Tentera Salib dan mencapai kemenangan muktamad dalam Pertempuran Hattin (1187).

Perancangan Saladin mengambil masa selama 16 tahun. Dari kejatuhan Al-Aqsa ke tangan Tentera Salib (1099) sehingga pembebasannya oleh Saladin (1187) juga mengambil masa selama 88 tahun.

Kita telah memasuki tahun ke-55. Namun Al-Aqsa akan kembali kepada orang Islam kalau kita dah bersedia dari fizikal, mental dan spiritual.

Zaman kita berbeza dengan zaman Umar al-Faruq dan zaman Salahuddin al-Ayyubi (Saladin). Kekerasan sahaja tidak mampu menewaskan musuh. Kita memerlukan gabungan kekuatan ketenteraan, ekonomi, diplomasi dan strategi.

Terlebih dahulu kita perlu faham prinsip “balance of power” dan “power balance” dalam politik antarabangsa. Kita perlu menguasai prinsip realpolitik. Kita perlu mewujudkan “diplomatic leverage” dan memperhalusi “smart power”.

Kita perlu meneliti cara mengguna “multilateralism” untuk mengatasi “unilateralism” Israel dan US. Kita harus tahu memanipulasi “international public opinion”. Kita wajib tahu apa kelemahan Israel dan kita perlu serang kelemahan tersebut.

Hanya dengan itu, kita mampu jadi generasi Saladin baru yang membebaskan Al-Aqsa (dengan izin Allah).

Seseorang pemuda yang mengkaji tentang teknologi aeroangkasa mungkin kelihatan tidak menyumbang kepada masalah Palestin, tapi hasil kajian dia akan jadi aset kepada Dunia Islam satu hari nanti. Manalah tahu teknologi roket terbaik akan berada ditangan dia?

Seseorang diplomat yang berurusan dengan kedutaan US mungkin akan dilabel macam-macam oleh masyarakat kita. Freemason lah Illuminati lah. Tapi siapa tahu dia sedang membina “leverage” dan “networking” untuk mengimbangi pengaruh pelobi pro-Israel?

Jadi, kita kena selami sisi-sisi lain yang wujud pada Saladin yang sebenarnya sangat membantu kita jadi lebih baik. Bukan Saladin sahaja, Al-Fateh, Khalid Al-Walid, Muawiyah, kalau kita tinggalkan sejenak helaian romantism, makanya kita akan jumpa banyak rahsia tersembunyi.

Akhir kata daripada kami, jangan lupa beli pulak POLITIK UNTUK PEMULA agar kita ada ilmu kukuh pasal politik macam Saladin. Dalam ni ada ulasan mendalam apa tu Realpolitik yang Saladin guna. Beli di Shopee kami: http://t.ly/G6y1


RON 95 Dicukaikan Kerajaan?

Persoalan ini mesti hadir di benak pemikiran semua pembaca termasuklah aku, adakah harga minyak semasa RON95 di subsidi oleh kerajaan atau sebaliknya? Berapakah harga pasaran minyak yang telah diproses (refined oil) berbanding dengan harga jualan runcit RON95 di Malaysia?

Artikel berkenaan perkiraan harga minyak RON95 menggunakan formula Automatic Pricing Mechanism (APM) pernah aku tulis secara terperinci pada tahun lepas ketika harga jualan runcit diapungkan mengikut harga pasaran dan ini pautan nya;

Bagaimana Nak Kira Harga Minyak?

Maka untuk menjawab persoalan diatas mari kita sama-sama kira;

Formulanya adalah A + B;
A = Kos produk MOPS95 (Means of Platt Singapore 95)
B = Kos tetap (Alpha + Kos Operasi + Margin Keuntungan Syarikat Minyak + Margin Keuntungan Stesen Minyak)

Kita bermula dengan (B) dahulu, kosnya adalah TETAP sebanyak RM0.3173 seliter apabila dijumlahkan komponen-komponen yang terlibat seperti dibawah;

* Alpha = RM0.05
* Kos operasi = RM0.0954
* Margin Syarikat Minyak = RM0.05
* Margin Stesen Minyak = RM0.1219

Jumlah (A) iaitu kos produk pula dihitung berdasarkan harga pasaran MOPS95 (refined oil) dan kos ini berubah mengikut harga pasaran dan juga tukaran matawang USD ke ringgit. Untuk mengetahui harga pasaran MOPS95 boleh rujuk laman sesawang seperti dibawah;

Maka untuk pengiraan kos (A) pula;
1. Harga pasaran MOPS95 (refined oil) bertarikh 21 Disember 2018 adalah sebanyak USD60.2 per barrel.

2. Tukarkan barrel kepada liter (1 barrel bersamaan 159 liter) USD60.2 / 159 = USD0.3786 per liter.
3. Tukarkan pula kepada matawang ringgit semasa dan berdasarkan tukaran BNM adalah sebanyak 4.1795 = RM1.58 per liter
4. Kos (A) adalah RM1.58 per liter

Makaa harga pasaran RON95 kos (A) + kos (B) = RM1.58 + RM0.3173 = RM1.8973

Maka jika dibundarkan, harga minyak pasaran RON95 mengikut formula APM diatas adalah sebanyak RM1.90 dan ianya berbeza dengan harga runcit semasa iaitu sebanyak RM2.20 per liter yang tidak berubah semenjak Mac 2018.

Persoalan akan muncul adakah formula ini boleh diguna pakai dan adakah ianya tepat? Untuk menjawab persoalan itu, ini adalah graf formula pengiraan APM perbandingan “harga simulasi vs harga rasmi runcit RON95” pada tahun 2017 ketika harga minyak diapungkan mengikut bulanan dan mingguan;

Perbezaan adalah sebanyak RM0.01 hingga RM0.06 dan ia menunjukkan formula pengiraan Automatic Pricing Mechanism (APM) yang diguna pakai ini hampir tepat untuk dibuat perbandingan.

Untuk pengetahuan subsidi atau cukai minyak sebenarnya bukannya perkara asing kerana dua komponen ini termasuk dalam formula APM yang mula diperkenalkan pada tahun 1983; jika harga pasaran lebih tinggi dari harga runcit bermaksud terdapat komponen subsidi dimaksukkan dan jika sebaliknya bermaksud komponen cukai dimasukkan dalam formula pengiraan APM.

Walau apa pun ianya semua bergantung kepada pembaca untuk membuat penilaian bagi menjawab persoalan adakah harga minyak RON95 disubsidi atau dicukai?

Selamat menilai semua.

Sumber:

1. Ismail Ahmad (Feb 2009). “Setting the retail price for petrol and diesel”. The New Straits Times.
2. Hamzah Zainudin (Feb 2017). “Kerajaan tak dedah formula kiraan harga minyak”. Berita Harian.
3. CME Group. https://www.cmegroup.com/
4. Bank Negara Malaysia. http://www.bnm.gov.my/


Pelajaran Kita Boleh Ambil Daripada Kassim Selamat

Al-kisahnya, Kassim selamat yang miskin telah kahwin free dengan anak orang kaya, lepas tu Mak Mertua siap bagi duit RM 5000 (banyak tu di zaman itu) untuk mulakan hidup baru kerana berharap menantunya dapat jaga anak perempuanya baik baik.

Tapi masalahnya, Kassim Selamat dan Sabariah tidak celik kewangan langsung!
Simpan langsung tak, tapi mereka berjoli sakan,berdansa, makan mahal di hotel, dan berjudi di race track kuda dengan harapan menang wang besar tapi takdenya nak menang main judi ni, makin kalah adalah.

Akhirnya duit tinggal sikit dan terpaksa menyewa bawah rumah.

Sangkaannya nanti takpe, duit habis, boleh start kerja dan dapat gaji baru, bakat menyanyi dah ada, tapi sekali dapat berita bini waktu balik kampung mati pulak, dan apa Kassim Selamat buat? Move on? Tidak! Dia menangis dan serahkan diri kepada takdir semata mata hingga akhirnya menjadi manusia buta.

Tak boleh bayar sewa, dia di halau cara baik,

Lalu di jalanan dia dipungut orang kaya, akhirnya bersama keluarga baru si buta Kassim Selamat mulakan hidup baru, dapat kerja jadi penyayi semula, hinggalah sorang peminatnya telah sudi sembuhkan matanya kerana peminatnya ada suami seorang doctor. Bila celik mata semula, Kassim Selamat mendapati isteri doctor itu adalah bekas isterinya lalu di cucuk matanya dengan garpu kerana terlalu sedih.

Begitulah tragisnya kisah Kassim selamat yang nak bagitahu bahawa semua manusia di beri kejayaan dan kegagalan, dan tugas manusia adalah untuk uruskan kejayaan dan uruskan kegagalan,

Tapi ramai orang boleh urus kejayaan, namun tak ramai boleh urus kegagalan, maka jangan jadikan kegagalan uruskan kita, tapi kitalah yang kena pandai uruskan kegagalan.

Kisah Kassim Selamat ini pulak nak bagitahu, Kassim Selamat adalah seorang yang gagal serba serbi, gagal mengurus kejayaan dan gagal mengurus kesusahan. Aduh!

Waktu dia ada modal RM5000, Kassim selamat tak buka akaun bank, dia tak menyimpan, dan wang yang ada bukan nak guna untuk cari bisnes jual nasi lemak ke, jual tanjak ke, ajar main muzik ke, tapi wang itu dia buat joli sakan, pergi pub, makan mahal di hotel, dan paling tak boleh blah, sanggup berjudi di race track kuda dengan harapan menang dan wang berganda, aduh.

Gagal uruskan kejayaan buatkan dia sewa bawah rumah, dan bila dapat berita bini mati, bukan nak siasat ke, mungkin berita palsu kot, atau balik ziarah kubur dan nak cium tangan mak mertua ke, semua dia tak buat, tapi dibantainya menangis siang malam, sampai jadi buta, dan nyawanya pada waktu itu adalah alat muzik, pun diberi pada orang nyawanya lalu berjalanlah dia dalam hujan membawa diri entah ke mana. Fail uruskan kegagalan paling targis.

Tapi Kassim Selamat dapat peluang kedua, dipungut orang kaya yang mudah kesian, lalu dia dapat kerjaya menyanyi semula, dapat celik mata semula, tapi itulah, disalahkan pulak Tuhan kenapa jadikan mak mertuanya seorang manusia, kan lebih baik jika tuhan jadikan mak mertuanya haiwan?

Tapi kalau Mak mertuanya haiwan, dapat anak haiwan, kahwin dengan haiwan lagi teruk nak uruskan kehidupan. Aduh..

Lepas tu Kassim Selamat ni cepat sentap, bila doctor tu ungkit pasal nikmat mata dapat free, dicucuknya mata itu dengan garpu.

Aduh..

Tapi itulah kisah Kassim Selamat, jika masa di undur kembali, tak perlupun salahkan Tuhan jadikan mak mertuanya manusia, Kassim selamat hanya perlu ada ilmu kewangan yang betul.

Ilmu Kewangan ni dalam Al-Quran pun ada cerita, rujuk kisah Nabi Yusof dalam Al quran, yang beliau ada ilmu tafsir mimpi seorang raja yang melihat tujuh ekor lembu gemuk dimakan oleh tujuh ekor lembu yang kurus. Apa maksudnya?

Maka jawab Nabi Yusuf, negara akan di landa kemarau tujuh tahun, jadi waktu negara subur tujuh tahun, simpanlan hasil tanaman separuh agar musim kemarau tujuh tahun rakyat tak susah.

Dari kisah ini fahamlan kita bahawa ekonomi dunia akan selalu naik turun, ekonomi kitapun sama, lagi lagi dengan wabak Covid 19 ini, maka menyimpanlah separuh harta kita agar dapat digunakan waktu susah tanpa perlu kita meminta minta atau menyusahkan orang.

Nasihat simpan duit ni selalu pakar mat saleh suruh buat, rupanya dalam Al quran dah cerita lama bab persiapan musim ‘kemarau’ yang dalam kes kita ni kemarau wang akibat wabak covid 19.

Wang itu penting dalam hidup hingga Rukun Islam yang wajib ada dua tempat perlu pada wang, iaitu zakat dan haji, Tuhan juga bagitahu tangan memberi lebih baik dari yang meminta, dan Tuhan puji orang yang hidupnya taki menyusahkan orang.

Jadi.., jika Kassim Selamat simpan separuh wang, dan melabur wang yang ada ke tempat yang betul, ajar anak orang kaya main alat muzik ke, atau buat lagu dan jual ke, atau buat lagu nasyid ke, atau tambah skill baru ke, atau apa-apalah, bukannya pergi main kuda, maka cerita Ibu Mertuaku akan tamat awal.

Kami sedang menjual dua buah buku terbaru kami, Mantera Alam Melayu dan juga Genesis. Minat nak tahu mantera silam nenek moyang kita? Bantu kami untuk terus berjuang memberikan ilmu percuma dengan membeli buku terbaru keluaran kami di Shopee kami.